REGOLAMENT TA’ IMPLIMENTAZZJONI TAL-KUMMISSJONI (UE) 2022/2247

tal-15 ta’ Novembru 2022

li jimponi dazju anti-dumping definittiv u li jiġbor b’mod definittiv id-dazju provviżorju impost fuq l-importazzjonijiet ta’ prodotti tal-azzar miksija bil-kromu elettrolitiku li joriġinaw mir-Repubblika tal-Poplu taċ-Ċina u mill-Brażil

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (“ir-Regolament bażiku”) (1), u b’mod partikolari l-Artikolu 9(4) tiegħu,

Billi:

1. PROĊEDURA

1.1. Bidu

(1) Fl-24 ta’ Settembru 2021, il-Kummissjoni Ewropea (“il-Kummissjoni”) bdiet investigazzjoni kontra d-dumping fir-rigward tal-importazzjonijiet ta’ prodotti tal-azzar miksija bil-kromu elettrolitiku (“ECCS”) li joriġinaw mir-Repubblika tal-Poplu taċ-Ċina (“ir-RPĊ” jew iċ-Ċina”) u mill-Brażil (flimkien “il-pajjiżi kkonċernati”) abbażi tal-Artikolu 5 tar-Regolament bażiku. Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (2) (“in-Notifika ta’ Bidu”).

(2) Il-Kummissjoni bdiet l-investigazzjoni wara li tressaq ilment fit-13 ta’ Awwissu 2021 mill-Assoċjazzjoni Ewropea tal-Azzar (“EUROFER”) (“l-ilmentatur”). L-ilment kien fih evidenza ta’ dumping u tad-dannu materjali li jirriżulta li kienet biżżejjed sabiex tiġġustifika l-bidu tal-investigazzjoni.

(3) L-ilment sar f’isem il-produtturi tal-Unjoni li ġejjin: ArcelorMittal Atlantique et Lorraine (Franza), ArcelorMittal Etxebarri S.A. (Spanja) u ThyssenKrupp Rasselstein GmbH (il-Ġermanja), li allegatament jirrappreżentaw 100 % tal-industrija tal-Unjoni. Matul l-investigazzjoni, tressqet għall-attenzjoni tal-Kummissjoni l-eżistenza ta’ produttur addizzjonali tal-Unjoni tal-ECCS, jiġifieri Acciaierie d’Italia. Billi l-ilmentaturi xorta waħda kienu jirrappreżentaw [85-95] % tal-produzzjoni u tal-bejgħ tal-industrija tal-Unjoni, l-ilment tqies li sar mill-industrija tal-Unjoni f’konformità mal-Artikolu 5(4) tar-Regolament bażiku.

1.2. Partijiet interessati

(4) Fin-Notifika ta’ Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni infurmat speċifikament lill-ilmentatur, lill-produtturi magħrufa tal-Unjoni, lill-produtturi esportaturi magħrufa u lill-awtoritajiet tar-RPĊ u tal-Brażil, lil importaturi, fornituri u utenti magħrufa, lin-negozjanti, kif ukoll lill-assoċjazzjonijiet magħrufa li huma kkonċernati dwar il-bidu tal-investigazzjoni, u stednithom jipparteċipaw.

1.3. Miżuri provviżorji

(5) F’konformità mal-Artikolu 19a tar-Regolament bażiku, fil-25 ta’ April 2022, il-Kummissjoni pprovdiet lill-partijiet b’sommarju tad-dazji proposti u dettalji dwar il-kalkolu tal-marġnijiet ta’ dumping u l-marġnijiet adegwati biex jitneħħa d-dannu għall-industrija tal-Unjoni erba’ ġimgħat qabel l-impożizzjoni ta’ dazji provviżorji (“il-perjodu ta’ divulgazzjoni preliminari”). Il-partijiet interessati ġew mistiedna jikkummentaw dwar l-akkuratezza tal-kalkoli fi żmien tlett ijiem tax-xogħol. Kif spjegat fil-premessi minn (29) sa (34) tar-Regolament provviżorju, il-Kummissjoni kkonkludiet li r-rekwiżiti għar-reġistrazzjoni skont l-Artikolu 14(5a) tar-Regolament bażiku ma ġewx issodisfati. Għalhekk, l-importazzjonijiet mill-pajjiżi kkonċernati ma kinux soġġetti għal reġistrazzjoni matul il-perjodu ta’ divulgazzjoni preliminari.

(6) Il-Kummissjoni rċeviet kummenti mingħand Baoshan Iron & Steel Co., Ltd (“Baosteel”), Handan Jintai Packing Materials Co., Ltd (“Jintai”), u CANPACK. Is-sottomissjoni ta’ Baosteel wasslet għall-korrezzjoni ta’ żball klerikali fil-kalkoli. Il-kummenti ta’ Jintai kienu relatati mal-Artikolu 7(2a) tar-Regolament bażiku u, għalhekk, ma kinux relatati mal-akkuratezza tal-kalkoli. Għalhekk, dawn tqiesu wara d-divulgazzjoni tal-miżuri provviżorji u huma indirizzati fit-Taqsima 3.1 hawn taħt. Billi l-kummenti ta’ CANPACK kienu relatati mal-interess tal-Unjoni, dawn ġew indirizzati fit-Taqsima 7 hawn taħt.

(7) Fit-23 ta’ Mejju 2022, il-Kummissjoni ppubblikat f’Il-Ġurnal Uffiċjali tal-Unjoni Ewropea r-Regolament ta’ Implimentazzjoni (UE) 2022/802 li jimponi dazji anti-dumping provviżorji fuq l-importazzjonijiet ta’ prodotti tal-azzar miksijin bil-kromu elettrolitiku li joriġinaw mir-Repubblika tal-Poplu taċ-Ċina u mill-Brażil (3) (“ir-Regolament provviżorju”).

1.4. Proċedura sussegwenti

(8) Wara d-divulgazzjoni tal-fatti u l-kunsiderazzjonijiet essenzjali li abbażi tagħhom ġew imposti dazji anti-dumping provviżorji (“divulgazzjoni provviżorja”), Eurofer (ilmentatur), Eviosys (utent tal-Unjoni), CANPACK, li jirrappreżentaw lil CANPACK Slovakia s.r.o., Can-Pack Food and Industrial Packaging Sp. z.o.o. u Tapon France S.A.S. (utenti tal-Unjoni), Astir Vitogiannis Bros Single Member S.A. (“Astir Vitogiannis”) (utent tal-Unjoni), Baosteel (produttur esportatur miċ-Ċina), Jintai (produttur esportatur miċ-Ċina), Companhia Siderurgica Nacional (“CSN”) (produttur esportatur mill-Brażil), l-Assoċjazzjoni Ċiniża tal-Ħadid u l-Azzar (“is-CISA”), il-Gvern tar-RPĊ (“GTĊ”) u l-Gvern tal-Brażil (“GTB”) ippreżentaw sottomissjonijiet bil-miktub li permezz tagħhom taw il-fehmiet tagħhom dwar is-sejbiet provviżorji sal-iskadenza pprovduta mill-Artikolu 2(1) tar-Regolament provviżorju.

(9) Il-partijiet li talbu li jinstemgħu ngħataw din l-opportunità. Saru seduti ta’ smigħ ma’ Baosteel, CISA u Astir Vitogiannis.

(10) Il-Kummissjoni kompliet tfittex u tivverifika l-informazzjoni kollha li qieset bħala neċessarja għas-sejbiet finali tagħha. Meta waslet għas-sejbiet definittivi tagħha, il-Kummissjoni kkunsidrat il-kummenti sottomessi mill-partijiet interessati u rrevediet il-konklużjonijiet provviżorji tagħha meta kien xieraq.

(11) Fil-31 ta’ Awwissu 2022, il-Kummissjoni informat lill-partijiet interessati kollha dwar il-fatti u l-kunsiderazzjonijiet essenzjali li abbażi tagħhom kellha l-ħsieb li timponi dazju anti-dumping definittiv fuq l-importazzjonijiet ta’ prodotti tal-azzar miksijin bil-kromu elettrolitiku li joriġinaw mir-Repubblika tal-Poplu taċ-Ċina u mill-Brażil (“divulgazzjoni finali”). Il-partijiet kollha ngħataw perjodu li matulu setgħu jikkummentaw dwar id-divulgazzjoni finali.

(12) Wara kummenti mill-partijiet interessati, fis-16 ta’ Settembru 2022, il-Kummissjoni infurmat lill-partijiet interessati dwar xi kjarifiki u korrezzjonijiet żgħar fid-divulgazzjoni finali li, madankollu, ma kellhomx impatt fuq id-dazji definittivi. Il-partijiet ingħataw perjodu li matulu setgħu jikkummentaw. Kienet biss is-CISA li kkummentat.

(13) Il-partijiet li talbu li jinstemgħu ngħataw ukoll din l-opportunità. Saru seduti ta’ smigħ mas-CISA, ma’ Baosteel, Eviosys u Eurofer.

1.5. Kummenti dwar il-bidu

(14) Kif spjegat fil-premessi (6) u (7) tar-Regolament provviżorju, l-Assoċjazzjoni Ċiniża tal-Ħadid u l-Azzar (“is-CISA”) issottomettiet kummenti wara l-bidu li affermaw li l-ilment kien jiddependi wisq fuq informazzjoni kunfidenzjali u li l-verżjoni mhux kunfidenzjali għalhekk ma kinitx biżżejjed biex tippermetti fehim xieraq tal-evidenza sottostanti għall-ilment. Is-CISA tenniet din l-affermazzjoni wara l-impożizzjoni ta’ miżuri provviżorji.

(15) Il-Kummissjoni kkonfermat il-konklużjoni tagħha fil-premessa (8) tar-Regolament provviżorju li l-verżjoni mhux kunfidenzjali tal-ilment disponibbli fil-fajl għall-ispezzjoni mill-partijiet interessati kien fiha l-evidenza essenzjali kollha u s-sommarji mhux kunfidenzjali tad-data kunfidenzjali li jippermettu lill-partijiet interessati jeżerċitaw kif suppost id-drittijiet ta’ difiża tagħhom, u b’hekk irrifjutat l-affermazzjoni.

1.6. Kampjunar

(16) Fin-nuqqas ta’ kummenti rigward il-kampjunar ta’ produtturi, importaturi u produtturi esportaturi tal-Unjoni, il-premessi minn (9) sa (17) tar-Regolament provviżorju huma kkonfermati.

1.7. Eżami individwali

(17) Kif spjegat fil-premessa (18) tar-Regolament provviżorju, produttur esportatur fiċ-Ċina, GDH Zhongyue (Zhongshan) Tinplate Industry Co., Ltd., talab eżami individwali skont l-Artikolu 17(3) tar-Regolament bażiku u pprovda tweġiba għall-kwestjonarju sad-data ta’ skadenza. Din it-talba ġiet imtennija wara d-divulgazzjoni finali. Il-Kummissjoni kienet sabet b’mod provviżorju li eżami ta’ din it-talba kien ikun oneruż bla bżonn u ma kienx jippermetti t-tlestija tal-investigazzjoni fil-perjodu ta’ żmien stabbilit fir-Regolament bażiku. Il-Kummissjoni fakkret li hija kienet illimitat il-kampjun tagħha għal żewġ kumpaniji li jirrappreżentaw l-akbar volum ta’ importazzjonijiet miċ-Ċina li setgħu jiġu investigati b’mod raġonevoli fiż-żmien disponibbli. Iż-żewġ kumpaniji kkooperaw bis-sħiħ, u dan kien jinkludi eżami u verifika (permezz ta’ kontroverifiki mill-bogħod jew “RCCs”) tal-informazzjoni pprovduta minn diversi entitajiet relatati kemm fiċ-Ċina kif ukoll fl-Unjoni, li pprekludew lill-Kummissjoni milli teżamina individwalment lil GDH Zhongyue (Zhongshan) Tinplate Industry Co., Ltd. flimkien mal-kumpaniji inklużi fil-kampjun. Din il-konklużjoni baqgħet valida wkoll matul l-istadju definittiv. Għalhekk, il-Kummissjoni kkonfermat id-deċiżjoni tagħha li ma tagħtix eżami individwali lil din il-kumpanija.

1.8. Tweġibiet għall-kwestjonarju u żjarat ta’ verifika

(18) Kif stabbilit fil-premessi (19) u (21) tar-Regolament provviżorju, il-Kummissjoni bagħtet kwestjonarji lil tliet produtturi tal-Unjoni, lill-ilmentatur, lil importatur mhux relatat wieħed u lil utenti magħrufa, kif ukoll lil tliet produtturi esportaturi fil-pajjiżi kkonċernati. Hija bagħtet ukoll kwestjonarji lill-Gvern tar-Repubblika tal-Poplu taċ-Ċina (“GTĊ”) dwar l-eżistenza ta’ distorsjonijiet sinifikanti fir-RPĊ skont it-tifsira tal-Artikolu 2(6a)(b) tar-Regolament bażiku, kif ukoll dwar id-distorsjonijiet tal-materja prima fiċ-Ċina fir-rigward tal-prodott li qed jiġi investigat.

(19) Minbarra l-RCCs imsemmija fil-premessa (23) tar-Regolament provviżorju, il-Kummissjoni wettqet ukoll żjara ta’ verifika fl-utent tal-Unjoni li ġej: — Eviosys, Pariġi (Franza)

1.9. Perjodu ta’ investigazzjoni u perjodu taħt kunsiderazzjoni

(20) Kif iddikjarat fil-premessa (24) tar-Regolament provviżorju, l-investigazzjoni dwar id-dumping u d-dannu kienet tkopri l-perjodu mill-1 ta’ Lulju 2020 sat-30 ta’ Ġunju 2021 (“il-perjodu ta’ investigazzjoni” jew “il-PI”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2018 sat-tmiem tal-perjodu ta’ investigazzjoni (“il-perjodu taħt kunsiderazzjoni”).

2. PRODOTT IKKONĊERNAT U PRODOTT SIMILI

2.1. Prodott ikkonċernat

(21) Il-Kummissjoni tfakkar li, kif stabbilit fil-premessa (25) tar-Regolament provviżorju, il-prodott ikkonċernat huwa prodotti ta’ ħadid jew azzar mhux illigat irromblati ċatti, mgħottijin jew miksijin b’ossidi tal-kromu jew bi kromu u ossidi tal-kromu li joriġinaw mir-RPĊ u mill-Brażil, li bħalissa jaqgħu taħt il-kodiċijiet NM 7210 50 00 u 7212 50 20 (“il-prodott ikkonċernat”).

(22) L-ECCS jintużaw f’firxa wiesgħa ta’ applikazzjonijiet, tipikament għall-imballaġġ tal-konsumatur u dak industrijali. Huma jintużaw l-aktar spiss għall-imballaġġ tal-ikel, pereżempju fil-wiċċ u l-qiegħ tal-vażetti tal-landa, fit-tappijiet bil-kamin, fit-tabs, eċċ. Tipi oħrajn ta’ użi jinkludu partijiet esterni għall-apparat tad-dar, kontenituri ta’ films fotografiċi, materjal protettiv għall-protezzjoni tal-fibra ottika jew partijiet elettriċi u elettroniċi oħrajn.

2.2. Prodott simili

(23) Fin-nuqqas ta’ kwalunkwe affermazzjoni oħra jew kummenti ieħor, il-konklużjonijiet fil-premessi (27) u (28) tar-Regolament provviżorju huma b’dan ikkonfermati.

3. DUMPING

3.1. Iċ-Ċina

(24) Wara d-divulgazzjoni provviżorja, il-Kummissjoni rċeviet kummenti bil-miktub mingħand iż-żewġ produtturi esportaturi inklużi fil-kampjun, is-CISA u l-Gvern tar-Repubblika tal-Poplu taċ-Ċina (“GTĊ”) dwar is-sejbiet ta’ dumping provviżorju.

3.1.1. Valur normali

(25) Id-dettalji tal-kalkolu tal-valur normali ġew stabbiliti fil-premessi minn (42) sa (109) tar-Regolament provviżorju.

3.1.2. L-eżistenza ta’ distorsjonijiet sinifikanti

(26) Wara d-divulgazzjoni provviżorja, is-CISA u l-GTĊ ikkummentaw dwar l-applikazzjoni tal-Artikolu 2(6a) tar-Regolament bażiku fl-investigazzjoni attwali. Barra minn hekk, Baosteel approvat il-kummenti tas-CISA.

Argumenti dwar ir-Rapport (4)

(27) Il-GTĊ sostna li r-Rapport huwa fattwalment u legalment żbaljat u d-deċiżjonijiet ibbażati fuqu huma neqsin mill-leġittimità. Min-naħa fattwali, skont il-GTĊ, ir-Rapport huwa miżrappreżentattiv, ixaqleb lejn naħa waħda u maqtugħ mir-realtà. Barra minn hekk, il-fatt li l-Kummissjoni ħarġet rapporti tal-pajjiżi għal ftit pajjiżi magħżula jqajjem tħassib dwar it-trattament tan-nazzjon l-aktar iffavorit (“MFN”). Barra minn hekk, fil-fehma tal-GTĊ, li l-Kummissjoni tiddependi fuq l-evidenza fir-Rapport ma huwiex konformi mal-ispirtu ta’ liġi ġusta u xierqa, minħabba li dan jipprovdi vantaġġi inġusti lill-industrija tal-Unjoni u minħabba li effettivament jammonta għal ġudizzju tal-każ qabel il-proċess.

(28) Bl-istess mod, is-CISA sostniet li l-Kummissjoni straħet b’mod eċċessiv fuq ir-Rapport, li fl-opinjoni tas-CISA jxaqleb lejn naħa waħda, ma huwiex oġġettiv, huwa skadut, u deliberatament iħalli barra elementi fattwali biex jiffaċilita t-tressiq tal-ilmenti abbażi tal-applikazzjoni tal-Artikolu 2(6a) tar-Regolament bażiku. Barra minn hekk, is-CISA ma qablitx mat-tweġiba tal-Kummissjoni fit-Taqsima 3.1.3. tar-Regolament provviżorju, fejn il-Kummissjoni sostniet li kemm il-GTĊ kif ukoll partijiet oħrajn kellhom l-opportunità li jissottomettu informazzjoni li tirribatti s-sorsi inklużi fir-Rapport billi jispeċifikaw li l-oneru tal-prova huwa f’dan il-każ f’idejn l-awtorità investigattiva u mhux f’idejn l-esportaturi ta’ pajjiżi terzi. Barra minn hekk, is-CISA ssottolinjat li r-Rapport ma kienx jikkonċerna l-industrija tal-ECCS, iżda huwa sempliċiment dokument wieħed li jgħodd għal kulħadd li l-Kummissjoni tuża għal diversi investigazzjonijiet b’mod indiskriminat. Barra minn hekk, is-CISA sostniet li l-Pjanijiet ta’ Ħames Snin (“FYP”) li għalihom tirreferi l-Kummissjoni fl-investigazzjoni tagħha biex turi l-eżistenza ta’ distorsjonijiet sinifikanti huma sempliċiment dokumenti ta’ gwida li jesprimu fehmiet ta’ politika għall-futur, simili għal tali dokumenti ppubblikati wkoll fl-Unjoni Ewropea u, b’hekk, ma għandhomx effett distorsiv. Fl-aħħar nett, is-CISA sostniet li t-13-il FYP imsemmi fir-Rapport ikopri biss il-perjodu sal-2020, li jfisser li ma kienx rilevanti għat-tieni parti tal-perjodu ta’ investigazzjoni.

(29) Il-Kummissjoni ma qablitx. Dawn l-argumenti kienu diġà fil-biċċa l-kbira indirizzati fir-Regolament provviżorju u, għalhekk, il-Kummissjoni kkonfermat il-konklużjonijiet mill-premessi minn (68) sa (70) tar-Regolament provviżorju. Il-Kummissjoni naqset milli tara kif, pereżempju, ir-referenza għal-leġiżlazzjoni Ċiniża fis-seħħ tista’ tkun maqtugħa mir-realtà. Bl-istess mod, is-CISA affermat li l-Kummissjoni tħalli barra ċirkostanzi, elementi u konklużjonijiet fattwali li jikkontradixxu l-iskop tar-Rapport, mingħajr ma indikat liema ċirkostanzi jew elementi fattwali speċifiċi jpoġġu f’dubju l-eżistenza ta’ distorsjonijiet sinifikanti fis-sens tal-Artikolu 2(6a) tar-Regolament bażiku. Fir-rigward tal-oneru tal-prova, kemm ir-Rapport kif ukoll l-evidenza l-oħra mressqa kienu jfissru li l-Kummissjoni kienet issodisfat l-oneru tal-prova tagħha, u li la s-CISA u lanqas partijiet interessati oħrajn ma setgħu jirribattu l-evidenza mressqa. Il-Kummissjoni ssottolinjat ukoll li l-FYPs ippubblikati mill-GTĊ ma humiex biss dokumenti ta’ gwida ġenerali, iżda huma ta’ natura legalment vinkolanti. F’dan ir-rigward, il-Kummissjoni rreferiet għall-analiżi dettaljata tal-pjanijiet fil-Kapitolu 4 tar-Rapport, b’taqsima ddedikata speċifikament għan-natura vinkolanti tal-pjanijiet fit-Taqsima 4.3.1.

(30) Fir-rigward tal-affermazzjoni li t-13-il FYP kien irrilevanti għat-tieni parti tal-perjodu ta’ investigazzjoni (mill-1 ta’ Jannar sat-30 ta’ Ġunju 2021), il-Kummissjoni tenniet, kif diġà ddikjarat fil-premessa (69) tar-Regolament provviżorju, li l-14-il FYPs bdew jiġu ppubblikati biss matul l-2021. Bħala eżempju, l-14-il FYP Ġenerali ġie ppubblikat fit-12 ta’ Marzu, l-14-il FYP dwar ir-Ruttam tal-Azzar fil-15 ta’ Settembru u l-14-il FYP dwar l-Iżvilupp tal-Materja Prima fil-21 ta’ Diċembru 2021. Il-Kummissjoni nnotat li matul il-perjodu bejn id-data tal-applikazzjoni tat-13-il FYP u l-pubblikazzjoni tal-14-il FYP, id-dispożizzjonijiet tat-13-il FYP kienu għadhom applikabbli. Fi kwalunkwe każ, irrispettivament minn meta ġew ippubblikati eżattament l-14-il FYPs individwali, il-fatt li t-13-il FYP kien applikabbli matul l-ewwel nofs tal-perjodu ta’ investigazzjoni diġà huwa indikattiv tal-eżistenza ta’ distorsjonijiet sinifikanti skont it-tifsira tal-Artikolu 2(6a) tar-Regolament bażiku. Għalhekk, din l-affermazzjoni ġiet miċħuda.

(31) Mad-divulgazzjoni finali, il-GTĊ issottometta mill-ġdid l-affermazzjonijiet tiegħu dwar ir-Rapport, mingħajr ma żied aktar elementi mal-argumentazzjoni tiegħu. Għalhekk, il-Kummissjoni nnotat li dawn l-affermazzjonijiet kienu diġà indirizzati fil-premessi minn (68) sa (70) tar-Regolament provviżorju, kif ukoll fil-premessa (29) hawn fuq.

(32) Bl-istess mod, is-CISA tenniet il-kritika tagħha tar-Rapport wara d-divulgazzjoni finali, u ddikjarat mill-ġdid il-fehma tagħha li r-Rapport jonqos milli jissodisfa l-istandards ta’ evidenza imparzjali u oġġettiva. Barra minn hekk, is-CISA qajmet mill-ġdid il-kwistjoni tat-13-il FYP, filwaqt li indikat li, minn naħa, jenħtieġ li l-pjan ma jitqiesx bħala liġi vinkolanti iżda pjuttost bħala dokument ta’ politika ġenerali, li jeżisti wkoll fl-UE, u li, min-naħa l-oħra, nofs il-PI jaqa’ barra mill-perjodu kopert mit-13-il FYP. F’dak ir-rigward, is-CISA stiednet lill-Kummissjoni tispjega kif il-kontenut tat-13-il FYP jista’ jitqies bħala evidenza ta’ distorsjonijiet sinifikanti wara li l-applikazzjoni tiegħu tkun skadiet.

(33) Il-Kummissjoni ma qablitx. L-ewwel nett, kif diġà ġie rrimarkat fil-premessa (29) hawn fuq, iċ-Ċina topera ċiklu ta’ ppjanar perjodiku ta’ ħames snin. F’dak iċ-ċiklu, id-dokumenti ta’ ppjanar individwali għaċ-ċiklu li ġej diġà kienu qed jitħejjew matul dak preċedenti filwaqt li, fl-istess ħin, id-dokumenti ta’ ppjanar individwali taċ-ċiklu li ġej jistgħu jinħarġu formalment b’xi dewmien wara l-iskadenza tad-dokumenti ta’ ppjanar korrispondenti taċ-ċiklu preċedenti. Il-fatt li d-data tat-tmiem formali tat-13-il FYP tista’ taqa’ f’nofs il-PI jew li l-14-il FYPs rilevanti ġew ippubblikati b’ċerta lakuna ta’ żmien wara t-tmiem tal-perjodu ta’ ppjanar preċedenti ma jistax ibiddel in-natura tas-sistema ta’ ppjanar Ċiniża li fiha l-awtoritajiet u l-operaturi tan-negozju dejjem isibu ruħhom parti minn ċiklu ta’ ppjanar. Il-Kummissjoni ma qablitx ukoll mal-argument tas-CISA li t-13-il FYP kien sempliċi dokument ta’ politika ġenerali dwar il-prijoritajiet ta’ investiment pubbliku. L-ewwel nett, is-CISA ma ressqet l-ebda argument li jikkontesta l-analiżi tal-Kummissjoni fit-Taqsima 4.3.1. tar-Rapport, kif imsemmi fil-premessa (29) hawn fuq. Barra minn hekk, it-tqabbil mis-CISA tal-“Istrateġija Industrijali l-Ġdida” tal-Kummissjoni mat-13-il FYP ma huwiex f’loku fuq għadd ta’ livelli, bħat-tipoloġija tad-dokumenti (komunikazzjoni tal-Kummissjoni lill-Parlament Ewropew u lil istituzzjonijiet oħrajn tal-UE meta mqabbla ma’ dokument attwalment adottat mill-ogħla korp leġiżlattiv Ċiniż), kif ukoll in-natura u s-sustanza tagħhom (dokument ta’ spjegazzjoni li jiddeskrivi l-prijoritajiet ta’ politika jitqabbel ma’ gwida preskrittiva mimlija miri tal-output industrijali u obbligi ta’ implimentazzjoni espliċiti għas-suġġetti kollha kkonċernati).

(34) Konsegwentement, l-argumenti mressqa mill-GTĊ u mis-CISA ġew irrifjutati u l-Kummissjoni kkonfermat il-konklużjonijiet tagħha fil-premessi minn (68) sa (70) tar-Regolament provviżorju.

Argumenti dwar il-kompatibbiltà tad-WTO tal-Artikolu 2(6a) tar-Regolament bażiku

(35) L-ewwel, kemm il-GTĊ kif ukoll is-CISA sostnew li l-kostruzzjoni tal-valur normali f’konformità mal-Artikolu 2(6a) tar-Regolament bażiku hija inkonsistenti mal-Ftehim dwar l-Anti-Dumping (“ADA”) tad-WTO, b’mod partikolari mal-Artikolu 2.2. tal-ADA, li jipprovdi lista eżawrjenti ta’ sitwazzjonijiet fejn jista’ jinħadem il-valur normali, bid-“distorsjonijiet sinifikanti” ma jkunux elenkati fost tali sitwazzjonijiet.

(36) It-tieni, l-użu ta’ data minn pajjiż rappreżentattiv xieraq huwa, skont il-GTĊ u s-CISA, inkonsistenti mal-Artikolu VI.1(b) tal-GATT u mal-Artikolu 2.2.1.1. tal-ADA, li jirrikjedu l-użu tal-kost tal-produzzjoni fil-pajjiż tal-oriġini meta jinħadem il-valur normali. Fil-fehma tas-CISA, il-Kummissjoni injorat is-sejba tal-Korp tal-Appell fl-Unjoni Ewropea – Miżuri Anti-Dumping fuq il-Bijodiżil mill-Arġentina (“DS473”) li l-użu permissibbli tad-data mis-sors barra mill-pajjiż esportatur “ma jfissirx li awtorità investigattiva tista’ sempliċiment tissostitwixxi l-kost minn barra l-pajjiż tal-oriġini għall-kost tal-produzzjoni fil-pajjiż tal-oriġini.” Is-CISA fakkret ukoll li skont il-Korp tal-Appell f’DS473, meta bbażat fuq kwalunkwe informazzjoni barra mill-pajjiż biex tiddetermina l-“kost tal-produzzjoni fil-pajjiż tal-oriġini” skont l-Artikolu 2.2 tal-ADA, awtorità investigattiva għandha tiżgura li tali informazzjoni tintuża biex tasal għall-“kost tal-produzzjoni fil-pajjiż tal-oriġini” u dan jista’ jirrikjedi li l-awtorità tal-investigazzjoni tadatta dik l-informazzjoni. Madankollu, skont is-CISA, l-ebda rekord ma wera li l-Kummissjoni għamlet sforzi biex tadatta d-data mill-pajjiż rappreżentattiv xieraq biex tasal għall-kost tal-produzzjoni fiċ-Ċina. Fil-fehma tas-CISA, dan jidher li huwa inkonsistenti mal-obbligu tal-UE skont l-Artikolu 2.2 tal-ADA.

(37) It-tielet, il-GTĊ u s-CISA affermaw li l-prattiki investigattivi tal-Kummissjoni skont l-Artikolu 2(6a) tar-Regolament bażiku huma inkonsistenti mar-regoli tad-WTO sa fejn il-Kummissjoni, bi ksur tal-Artikolu 2.2.1.1. tal-ADA, injorat ir-rekords tal-produtturi Ċiniżi mingħajr ma ddeterminat jekk dawk ir-rekords kinux konformi mal-prinċipji kontabilistiċi aċċettati b’mod ġenerali fiċ-Ċina u jekk jirriflettux b’mod raġonevoli l-kostijiet assoċjati mal-produzzjoni u mal-bejgħ. Is-CISA affermat f’dan ir-rigward li l-prattika tal-Kummissjoni kienet diġà nstabet li hija inkonsistenti mad-WTO fid-DS473. Il-GTĊ fakkar ukoll li l-Korp tal-Appell fid-DS473 u r-Rapport tal-Bord fl-Unjoni Ewropea – Cost Adjustment Methodologies II (ir-Russja) (“DS494”) asserixxew li, skont l-Artikolu 2.2.1.1 tal-ADA, sakemm ir-rekords miżmuma mill-esportatur jew mill-produttur taħt investigazzjoni jkunu jikkorrespondu – fi ħdan limiti aċċettabbli – b’mod preċiż u affidabbli, għall-kostijiet effettivi kollha mġarrba mill-produttur jew mill-esportatur partikolari għall-prodott taħt kunsiderazzjoni, huma jistgħu jitqiesu li “jirriflettu b’mod raġonevoli l-ispejjeż assoċjati mal-produzzjoni u l-bejgħ tal-prodott ikkunsidrat”, u jenħtieġ li l-awtorità investigattiva tuża tali rekords biex tiddetermina l-kost tal-produzzjoni tal-produtturi investigati.

(38) Fir-rigward tal-ewwel affermazzjoni, is-CISA diġà ressqet l-argument identiku fil-kummenti tagħha dwar l-Ewwel Nota u l-Kummissjoni indirizzat dan fid-dettall fil-premessa (66) tar-Regolament provviżorju. Għalhekk, il-Kummissjoni kkonfermat il-konklużjonijiet tagħha f’dik il-premessa.

(39) Fir-rigward tat-tieni argument, hija fil-biċċa l-kbira affermazzjoni mill-ġdid tal-affermazzjoni diġà indirizzata fil-premessi (65) u (66) tar-Regolament Provviżorju. Barra minn hekk, il-Kummissjoni nnotat li meta tapplika l-Artikolu 2(6a) tar-Regolament bażiku, hija marbuta li tuża kostijiet mingħajr distorsjoni f’pajjiż rappreżentattiv xieraq biex tiżgura li l-kostijiet applikati ma jiġux affettwati minn distorsjonijiet u jkunu bbażati fuq data disponibbli faċilment. Fin-nuqqas ta’ kwalunkwe informazzjoni speċifika mis-CISA li tissostanzja aktar aġġustamenti, il-kostijiet mingħajr distorsjoni fil-pajjiż rappreżentattiv ibbażati fuq id-data disponibbli faċilment tqiesu li jissodisfaw il-kriterji tal-Artikolu 2(6a) tar-Regolament bażiku. Għalhekk, il-Kummissjoni kkonfermat is-sejbiet tagħha fil-premessa (66) tar-Regolament provviżorju u rrifjutat din l-affermazzjoni.

(40) Fir-rigward tat-tielet argument, minbarra li tenniet il-pożizzjoni li s-CISA diġà kkomunikat fil-kummenti tagħha dwar l-Ewwel Nota u affermat li l-Kummissjoni allegatament tirrepeti l-iżbalji legali tagħha stabbiliti f’DS473, l-argument jidher li huwa tal-istess natura bħal dak diġà indirizzat fil-premessi (66) u (67) tar-Regolament provviżorju. Għalhekk, il-Kummissjoni rrifjutat l-affermazzjoni u kkonfermat is-sejbiet provviżorji tagħha.

(41) Mad-divulgazzjoni finali, il-GTĊ issottometta mill-ġdid l-affermazzjonijiet tiegħu dwar il-kompatibbiltà tal-Artikolu 2(6a) tar-Regolament bażiku mar-regoli tad-WTO, kif ukoll dwar il-prattiki investigattivi tal-Kummissjoni skont l-Artikolu 2(6a) tar-Regolament bażiku fir-rigward tal-użu tar-rekords tal-produtturi Ċiniżi, mingħajr ma żied aktar elementi fl-argumentazzjoni tiegħu. Għalhekk, il-Kummissjoni nnotat li dawn l-affermazzjonijiet kienu diġà indirizzati fil-premessi minn (65) sa (67) tar-Regolament provviżorju, kif ukoll fil-premessi minn (35) sa (37) hawn fuq. Għalhekk, il-Kummissjoni rrifjutat ukoll dawn l-argumenti u kkonfermat is-sejbiet provviżorji tagħha.

Argumenti oħrajn li jikkonċernaw distorsjonijiet sinifikanti

(42) Il-GTĊ sostna li jenħtieġ li l-Kummissjoni tkun konsistenti u teżamina bis-sħiħ jekk hemmx l-hekk imsejħa distorsjonijiet tas-suq fil-pajjiż rappreżentattiv. Il-fatt li d-data tal-pajjiż rappreżentattiv tiġi aċċettata faċilment mingħajr tali evalwazzjoni jirrappreżenta “standards doppji”. Il-GTĊ indika li skont id-dritt tal-Unjoni, il-Kummissjoni hija obbligata li tuża prezzijiet mingħajr distorsjoni biex tikkostruwixxi l-valur normali. Għalhekk, fil-fehma tal-GTĊ, jenħtieġ li l-Kummissjoni tieħu l-inizjattiva li tinvestiga u tipprova l-eżistenza jew in-nuqqas ta’ eżistenza ta’ distorsjonijiet fil-pajjiżi rappreżentattivi, aktar milli tistenna b’mod passiv lill-partijiet involuti fil-każ jissottomettu l-evidenza. Il-GTĊ sostna wkoll li jenħtieġ li l-Kummissjoni teżamina jekk hemmx distorsjonijiet tas-suq fis-suq domestiku tal-UE, mhux l-inqas minħabba li allegatament hemm ħafna sitwazzjonijiet fl-UE li jenħtieġ li jqajmu tħassib dwar il-potenzjal ta’ “distorsjonijiet tas-suq”.

(43) Il-GTĊ issottometta mill-ġdid dawn l-affermazzjonijiet ukoll wara divulgazzjoni definittiva, filwaqt li tenna l-pożizzjoni tiegħu li jenħtieġ li r-regolamentazzjoni meħtieġa tal-operat ekonomiku ta’ gvern ma titqiesx bħala li tfixkel is-suq u lanqas ma jenħtieġ li titqies bħala bażi biex jiżdied b’mod artifiċjali l-marġni tad-dumping ta’ prodotti importati mingħajr ma jiġi vvalutat l-impatt ta’ mġibiet simili fuq il-kostijiet tal-produzzjoni fis-suq domestiku.

(44) Is-CISA indikat li, skont l-Artikolu 2(6a) tar-Regolament bażiku, il-valutazzjoni tad-distorsjonijiet sinifikanti jenħtieġ li ssir għal kull esportatur separatament, xi ħaġa li ma saritx fl-investigazzjoni attwali.

(45) Fir-rigward tal-argumenti mill-GTĊ, il-Kummissjoni fakkret li, f’konformità mal-Artikolu 2(6a)(a) tar-Regolament bażiku, hija tipproċedi biex tikkostruwixxi l-valur normali abbażi tad-data magħżula, għajr il-prezzijiet domestiċi u l-kostijiet fil-pajjiż esportatur biss fejn hija tistabbilixxi li tali data hija xierqa biex tirrifletti l-prezzijiet u l-kostijiet mingħajr distorsjoni. F’dan il-proċess, il-Kummissjoni hija marbuta li tuża biss data mingħajr distorsjoni. F’dak ir-rigward, minflok toqgħod tistenna b’mod passiv, il-Kummissjoni tagħmel l-analiżi tagħha stess u tistieden ukoll lill-partijiet interessati biex jikkummentaw dwar is-sorsi proposti għad-determinazzjoni tal-valur normali fl-istadji bikrija tal-investigazzjoni, jiġifieri permezz tan-noti dwar is-sorsi mingħajr distorsjoni li għandha l-ħsieb li tuża rilaxxati kmieni fil-proċediment. Id-deċiżjoni aħħarija tal-Kummissjoni dwar liema data mingħajr distorsjoni jenħtieġ li tintuża sabiex jiġi kkalkolat il-valur normali tqis bis-sħiħ il-kummenti kollha rċevuti mill-partijiet. Fir-rigward tat-talba tal-GTĊ lill-Kummissjoni sabiex tevalwa d-distorsjonijiet possibbli fis-suq intern tal-UE, il-Kummissjoni naqset milli tara r-rilevanza ta’ dan il-punt fil-kuntest tal-valutazzjoni tal-eżistenza ta’ distorsjonijiet sinifikanti f’konformità mal-Artikolu 2(6a) tar-Regolament bażiku.

(46) L-argument mis-CISA diġà ġie diskuss u rrifjutat fil-premessi (71) u (72) tar-Regolament provviżorju. Il-Kummissjoni nnotat li s-CISA tidher li għażlet li taqra biss l-ewwel sentenza tal-premessa (72) tar-Regolament provviżorju. Għalhekk, il-Kummissjoni rreferiet għat-tieni sentenza ta’ dik il-premessa u għall-analiżi sottostanti fit-Taqsima 3.1.3. tar-Regolament provviżorju. Fin-nuqqas ta’ argumenti addizzjonali mill-partijiet interessati, il-Kummissjoni għalhekk ikkonfermat b’mod definittiv is-sejbiet tagħha fil-premessi msemmija qabel tar-Regolament provviżorju.

3.1.3. Pajjiż rappreżentattiv

(47) Ma wasal l-ebda kumment mingħand il-partijiet interessati li jikkontesta l-adegwatezza tal-Brażil bħala pajjiż rappreżentattiv u tas-CSN bħala produttur fil-pajjiż rappreżentattiv. Għalhekk, il-konklużjoni tal-premessa (87) tar-Regolament provviżorju ġiet ikkonfermata.

3.1.4. Il-parametri referenzjarji użati biex jiġi stabbilit il-valur normali

(48) Wara l-pubblikazzjoni tar-Regolament provviżorju, is-CISA u Baosteel ikkummentaw dwar xi wħud mill-prezzijiet referenzjarji u affermaw li jenħtieġ li jintużaw prezzijiet referenzjarji aktar rappreżentattivi oħrajn.

(49) L-ewwel, is-CISA u Baosteel qajmu dubji dwar l-użu tal-prezzijiet tal-azzar domestiku Brażiljan biex jiġu stabbiliti l-prezzijiet referenzjarji għall-azzar illaminat bis-sħana u għall-azzar illaminat fil-kiesaħ. Skont dawn il-partijiet, il-prezzijiet tal-azzar domestiku Brażiljan kienu ferm ogħla minn dawk f’pajjiżi ewlenin oħrajn li jipproduċu l-azzar, bħat-Turkija u l-Indja. Fil-fehma tagħhom, il-prezzijiet tal-azzar domestiku Brażiljan kienu distorti matul il-perjodu ta’ investigazzjoni u, għalhekk, ma setgħux jitqiesu bħala parametru referenzjarju rappreżentattiv.

(50) Il-Kummissjoni rrimarkat li l-Brażil intgħażel bħala pajjiż rappreżentattiv xieraq f’konformità mal-kriterji oġġettivi stabbiliti fl-Artikolu 2(6a)(a) tar-Regolament Bażiku. Il-Kummissjoni qieset li l-prezzijiet domestiċi Brażiljani tal-kojls tal-azzar illaminati bis-sħana (“HRC”) u tal-kojls tal-azzar illaminati fil-kiesaħ (“CRC”) ippubblikati minn Metal Bulletin kienu xierqa f’dak ir-rigward.

(51) B’mod partikolari, il-Kummissjoni ma sabet l-ebda indikazzjoni li dawn il-prezzijiet domestiċi kienu distorti u mhux xierqa biex jintużaw bħala parametri referenzjarji. Il-Kummissjoni ma qisitx li kien hemm miżuri implimentati fil-Brażil li setgħu jitqiesu bħala li jfixklu l-prezzijiet domestiċi tal-kojls tal-azzar, sal-punt li jenħtieġ li dawn jiġu injorati.

(52) Is-CISA u Baosteel indikaw in-numru limitat ta’ produtturi tal-azzar fil-Brażil u l-livell baxx konsegwenti ta’ kompetizzjoni. Is-CISA u Baosteel indikaw li skont rapport tal-Kummissjoni Internazzjonali għall-Kummerċ (ITC) tal-Istati Uniti (5), “maġġoranza kbira” tal-azzar illaminat fil-kiesaħ fil-Brażil ġiet prodotta minn tliet kumpaniji. Is-CISA u Baosteel indikaw ukoll xi żviluppi reċenti tal-industrija Brażiljana tal-azzar illaminat fil-kiesaħ miġbura fil-qosor fl-istess rapport. Dawn l-iżviluppi kienu jinkludu bidliet fl-operazzjonijiet mit-tliet produtturi tal-azzar Brażiljani, bħal produzzjoni mwaqqfa, għeluq u tifi, idling temporanju u espansjonijiet matul il-perjodu 2015-2021. Barra minn hekk, il-produzzjoni grossa u l-konsum gross naqsu fil-Brażil bejn l-2018 u l-2020. Din is-sitwazzjoni kienet allegatament aggravata mid-deprezzament tar-Real Brażiljan. Madankollu, il-Kummissjoni nnotat li dawn l-allegazzjonijiet kollha kienu ta’ natura ġenerali u ma wrewx li l-prezzijiet domestiċi kienu affettwati minn distorsjonijiet.

(53) F’dan ir-rigward, il-Kummissjoni nnotat li l-Brażil għandu produzzjoni sinifikanti ta’ prodotti tal-azzar, huwa fost l-aktar 10 pajjiżi li jipproduċu l-azzar fid-dinja bi produzzjoni ta’ 36,2 miljun tunnellata ta’ azzar mhux maħdum u 34,8 miljun tunnellata ta’ prodotti tal-azzar fl-2021 (6). Hemm 31 impjant tal-azzar fil-Brażil, immexxija minn 12-il grupp tan-negozju (7). Suq ta’ tliet kompetituri ewlenin, kif spjegat fid-dettall fir-rapport tal-ITC, u diversi atturi sekondarji, ma jistax jitqies bħala tali bħala suq mhux kompetittiv, mingħajr evidenza speċifika li dan is-suq mhux qed jiffunzjona kif suppost. Għalhekk, l-allegazzjoni li l-prezzijiet Brażiljani kienu distorti minħabba konċentrazzjoni għolja u kompetizzjoni limitata ma tistax tiġi aċċettata. Fi kwalunkwe każ, anki jekk l-istruttura tas-suq Brażiljan kif allegata, titqies bħala suq ikkonċentrat, il-Kummissjoni ma setgħetx tqis l-allegat livell ta’ konċentrazzjoni fis-suq fih innifsu bħala “distorsjoni” fis-sens tal-Artikolu 2(6a). Ma kien hemm l-ebda evidenza li l-prezzijiet domestiċi kienu konsegwenza ta’ direzzjoni jew intervent mill-Istat mal-forzi normali tas-suq. Għall-kuntrarju, l-evidenza tissuġġerixxi suq kompetittiv, u l-iżviluppi reċenti tal-industrija Brażiljana tal-azzar illaminat fil-kiesaħ deskritti fil-premessa (52) ma kinux jikkontradixxu din is-sejba. Dan jagħmel is-suq tal-azzar Brażiljan u l-prezzijiet tiegħu rappreżentattivi, u mill-inqas parzjalment protetti mill-effett ta’ fluttwazzjonijiet tal-munita.

(54) Is-CISA u Baosteel semmew ukoll l-eżistenza ta’ dazji fuq l-importazzjoni ta’ 12 % fuq l-HRC u s-CRC bħala distorsjoni ulterjuri tal-prezzijiet. Il-Kummissjoni qieset li s-sempliċi eżistenza ta’ dazji fuq l-importazzjoni fiha nnifisha ma setgħetx twassal għall-konklużjoni li l-prezzijiet domestiċi kienu distorti, u l-biċċa l-kbira tal-pajjiżi japplikaw xi livell ta’ dazji fuq l-importazzjoni. Barra minn hekk, kif stabbilit fil-premessa (55), għall-biċċa l-kbira tas-sena, il-prezzijiet Brażiljani segwew mill-qrib dawk ta’ swieq emerġenti oħrajn u, b’hekk, ma kien hemm l-ebda evidenza ta’ distorsjonijiet strutturali jew sistemiċi.

(55) Is-CISA u Baosteel irreferew ukoll għal allegat żbilanċ fis-suq Brażiljan tal-azzar ċatt fl-2020, li wassal għal żieda fil-prezzijiet. Madankollu, din iż-żieda fil-prezzijiet ġiet osservata globalment. Skont l-OECD (8), f’Jannar 2021, il-prezzijiet tal-azzar ċatt kienu 47 % ogħla mis-sena ta’ qabel. Barra minn hekk, skont id-data dwar il-prezzijiet sottomessa mis-CISA u minn Baosteel, il-prezzijiet Brażiljani ġeneralment segwew dawk f’ekonomiji oħrajn ta’ pajjiżi fil-fażi ta’ żvilupp, ħlief għall-aħħar xahrejn tal-perjodu ta’ investigazzjoni; madankollu, f’dawk ix-xahrejn, il-prezzijiet żdiedu b’mod simili għal dawk fl-Ewropa. Għalhekk, l-iżviluppi tal-prezzijiet fil-Brażil ma dehrux li kienu diżakkoppjati mix-xejriet globali li jrendu dawk il-prezzijiet mhux rappreżentattivi jew distorti.

(56) Fir-rigward tal-affermazzjoni li l-prezzijiet Brażiljani kienu ferm ogħla minn dawk f’pajjiżi ewlenin oħrajn li jipproduċu l-azzar, bħat-Turkija u l-Indja, il-Kummissjoni nnotat li d-differenzi sempliċi fil-prezzijiet bħala tali bejn pajjiżi rappreżentattivi potenzjali differenti ma humiex ġustifikazzjoni suffiċjenti biex jiġu rrifjutati l-prezzijiet fil-pajjiż rappreżentattiv. Dejjem għandu jkun hemm xi differenzi fil-prezzijiet u varjazzjonijiet lokali bejn id-diversi fatturi tal-produzzjoni fil-pajjiżi rappreżentattivi potenzjali differenti. Dawn id-differenzi oġġettivi fil-prezzijiet fihom infushom ma humiex indikazzjoni ta’ distorsjonijiet fil-pajjiż rappreżentattiv magħżul. Kieku dan kien il-każ, dan iwassal biex jintużaw b’mod sistematiku l-aktar valuri baxxi fil-pajjiżi rappreżentattivi potenzjali kollha. Dan ma jkunx konformi mal-ittra u l-motiv tad-dispożizzjonijiet fl-Artikolu 2(6a) tar-Regolament bażiku. Minflok, il-Kummissjoni tqis li huwa xieraq li tuża, sa fejn ikun possibbli (jiġifieri, fin-nuqqas ta’ distorsjonijiet jew sitwazzjonijiet anormali), il-prezzijiet domestiċi fl-istess pajjiż rappreżentattiv magħżul sabiex tiġi żgurata l-koerenza, billi l-kundizzjonijiet tas-suq huma simili għall-inputs kollha f’dak il-pajjiż. Barra minn hekk, kif ġie nnotat fil-premessa (55), il-prezzijiet Brażiljani ġeneralment segwew dawk ta’ ekonomiji oħrajn ta’ pajjiżi fil-fażi ta’ żvilupp. Iż-żieda fl-aħħar xahrejn tal-perjodu ta’ investigazzjoni ma kinitx diżakkoppjata mix-xejra globali taż-żieda fil-prezzijiet matul dak il-perjodu, u l-Kummissjoni nnotat li, fi kwalunkwe każ, iż-żieda fil-prezzijiet matul dak il-perjodu ma kellhiex impatt sinifikanti fuq il-kalkolu tal-marġni tad-dumping. Għalhekk, din l-affermazzjoni ġiet irrifjutata.

(57) Baosteel ikkontestat ukoll il-parametru referenzjarju mill-GTA użat għall-Blokka tal-Ħadid Ippressata bis-Sħana. Baosteel sostniet li l-kodiċi NM 7326 90 (“oġġetti oħrajn tal-ħadid jew tal-wajer tal-azzar”) fih kamp ta’ applikazzjoni kbir ta’ prodotti, li l-biċċa l-kbira tagħhom huma aktar għaljin minn Blokka tal-Ħadid Ippressata bis-Sħana.

(58) Il-Kummissjoni nnotat li l-prezzijiet tal-GTA ta’ “oġġetti oħrajn tal-ħadid jew tal-wajer tal-azzar” li jaqgħu taħt il-kodiċi SA 7326 90 kienu ta’ firxa kompletament differenti meta mqabbla mal-prezzijiet ġeneralment osservati għall-blokok u għar-ruttam tal-ħadid effettivament użati għall-produzzjoni tal-azzar fl-istadju tat-tidwib tal-konvertitur (jiġifieri fattur ta’ aktar minn 30) u li l-valur marbut ma’ dan il-kodiċi b’hekk ma kienx rappreżentattiv tal-fattur speċifiku tal-produzzjoni. Għalhekk, hija aċċettat li l-parametru referenzjarju użat b’mod provviżorju ma kienx xieraq. Il-Kummissjoni sabet li l-aktar prodott simili għall-blokok tal-ħadid ippressati bis-sħana użat għall-produzzjoni tal-azzar u li għalih kien disponibbli prezz ta’ referenza kien il-ħadid magħmul f’mattunelli meta jaħraq (jew “HBI”). Skont il-Metal Bulletin, il-prezz tal-ħadid magħmul f’mattunelli meta jaħraq, inkluża l-merkanzija (9), kien ta’ medja ta’ 2 464 CNY/tunnellata matul il-perjodu ta’ investigazzjoni. Għalhekk, il-Kummissjoni ddeċidiet li tuża dan il-prezz b’mod definittiv bħala prezz ta’ referenza.

(59) It-tielet nett, Baosteel ikkontestat il-parametru referenzjarju mill-GTA użat għal “Estrużjonijiet tal-Aluminju”.

(60) Wara li ġie analizzat il-prodott attwalment użat minn Baosteel, instab li l-materja prima użata fil-konvertitur u fil-proċess tar-raffinar kienet ir-ruttam tal-aluminju aktar milli “Estrużjonijiet tal-Aluminju”. B’hekk, il-Kummissjoni ddeċidiet li tissostitwixxi l-parametru referenzjarju bil-prezz tal-GTA tar-ruttam u l-iskart tal-aluminju li jaqgħu taħt il-kodiċi SA għal din il-materja prima (7602 00). Il-prezz ta’ referenza mingħajr distorsjoni tar-ruttam tal-aluminju ġie ddeterminat għal 15 132 CNY/tunnellata.

(61) Fl-aħħar nett, Baosteel ikkontestat l-użu tal-parametru referenzjarju tal-GTA għat-Trab tal-Mineral tal-Ħadid. Skont Baosteel, il-maġġoranza l-kbira ta’ din il-materja prima ġiet importata minn pajjiżi b’ekonomija tas-suq (l-aktar mill-Awstralja u mill-Brażil) u f’USD. Konsegwentement, Baosteel talbet lill-Kummissjoni tuża l-prezz tal-importazzjoni attwali rrapportat minn Baosteel minflok il-prezz ta’ referenza.

(62) F’dan ir-rigward, il-Kummissjoni nnotat li Baosteel ma importatx direttament, iżda permezz ta’ kumpanija relatata stabbilita f’Hong Kong u li hija ma kinitx ipprovdiet biżżejjed evidenza xierqa li tippermetti lill-Kummissjoni tikkonkludi b’mod pożittiv li l-prezz tax-xiri finali ta’ Baosteel ma kienx affettwat mir-relazzjoni bejn il-kumpaniji relatati u/jew mid-distorsjonijiet sinifikanti prevalenti fiċ-Ċina kif mitlub mit-tielet inċiż tal-Artikolu 2(6a)(a) tar-Regolament Bażiku. B’hekk, l-affermazzjoni ġiet irrifjutata.

(63) Għalhekk, il-Kummissjoni użat għad-determinazzjoni finali tagħha tal-valur normali għal Baosteel il-parametri referenzjarji stabbiliti fil-premessi minn (93) sa (102) tar-Regolament provviżorju, bl-eċċezzjoni ta’ żewġ materji primi, kif spjegat hawn fuq fil-premessi (58) u (60).

(64) Abbażi ta’ dan, il-Kummissjoni kkostruwiet il-valur normali għal kull tip ta’ prodott fuq bażi ex-works. Il-metodoloġija tal-kalkolu tal-valur normali ġiet stabbilita fil-premessi minn (103) sa (109) tar-Regolament provviżorju, li fin-nuqqas ta’ kummenti hija hawnhekk ikkonfermata.

3.1.5. Il-prezz tal-esportazzjoni

(65) Id-dettalji tal-kalkolu tal-prezz tal-esportazzjoni ġew stabbiliti fil-premessi (110) u (111) tar-Regolament provviżorju. Fin-nuqqas ta’ kwalunkwe kumment fir-rigward ta’ din it-taqsima, il-Kummissjoni kkonfermat il-konklużjonijiet provviżorji tagħha.

3.1.6. Tqabbil

(66) Id-dettalji dwar it-tqabbil tal-valur normali u l-prezz tal-esportazzjoni ġew stabbiliti fil-premessi (112) u (113) tar-Regolament provviżorju. Fin-nuqqas ta’ kwalunkwe kumment fir-rigward ta’ din it-taqsima, il-Kummissjoni kkonfermat il-konklużjonijiet provviżorji tagħha.

3.1.7. Il-marġnijiet tad-dumping

(67) Fin-nuqqas ta’ kwalunkwe affermazzjoni dwar il-metodoloġija użata għall-kalkolu tal-marġni tad-dumping, il-premessa (114) tar-Regolament provviżorju hija b’dan ikkonfermata. Kif spjegat fil-premessi (116) u (117) tar-Regolament provviżorju, għall-kumpaniji li kkooperaw li ma kinux inklużi fil-kampjun, il-Kummissjoni kkalkolat il-medja ponderata tal-marġnijiet tad-dumping taż-żewġ produtturi esportaturi inklużi fil-kampjun. Għall-produtturi esportaturi l-oħrajn kollha fiċ-Ċina, il-Kummissjoni stabbiliet il-marġni tad-dumping abbażi tal-fatti disponibbli, f’konformità mal-Artikolu 18 tar-Regolament bażiku. Billi l-livell ta’ kooperazzjoni f’dan il-każ kien baxx, il-Kummissjoni ddeċidiet li kien xieraq li tistabbilixxi l-marġni tad-dumping residwu fil-livell tal-ogħla marġni ta’ dumping misjub għat-tipi ta’ prodotti mibjugħa fi kwantitajiet rappreżentattivi mill-produttur esportatur li kkoopera inkluż fil-kampjun bl-ogħla marġni ta’ dumping.

(68) Il-marġnijiet tad-dumping definittivi espressi bħala perċentwal tal-prezz tal-kost, l-assigurazzjoni u n-nol (CIF) fil-fruntiera tal-Unjoni, bid-dazju mhux imħallas, huma kif ġej: Kumpanija Marġni tad-dumping definittiv Baoshan Iron & Steel Co., Ltd. 30,7 % Handan Jintai Packing Material Co., Ltd. 53,9 % Kumpaniji li kkooperaw 34,6 % Il-kumpaniji l-oħrajn kollha 77,9 %

3.2. Il-Brażil

(69) Wara d-divulgazzjoni provviżorja, il-Kummissjoni rċeviet kummenti bil-miktub mingħand il-produttur esportatur li kkoopera, CSN, dwar is-sejbiet ta’ dumping provviżorju.

3.2.1. Valur Normali

(70) Id-dettalji tal-metodoloġija tal-kalkolu tal-valur normali ġew stabbiliti fil-premessi minn (119) sa (127) tar-Regolament provviżorju. Fin-nuqqas ta’ kwalunkwe kumment fir-rigward ta’ din it-taqsima, il-Kummissjoni kkonfermat il-konklużjonijiet provviżorji tagħha.

3.2.2. Il-prezz tal-esportazzjoni

(71) Id-dettalji tal-kalkolu tal-prezz tal-esportazzjoni ġew stabbiliti fil-premessa (128) tar-Regolament provviżorju. Fin-nuqqas ta’ kwalunkwe kumment fir-rigward ta’ din it-taqsima, il-Kummissjoni kkonfermat il-konklużjonijiet provviżorji tagħha.

3.2.3. Tqabbil

(72) Id-dettalji dwar it-tqabbil tal-valur normali u l-prezz tal-esportazzjoni ġew stabbiliti fil-premessi (129) u (130) tar-Regolament provviżorju.

(73) Wara d-divulgazzjoni provviżorja, il-produttur esportatur CSN afferma li fit-tweġiba tiegħu għall-kwestjonarju huwa kien enfasizza li l-kwistjonijiet ta’ kwalità jenħtieġ li jiġu kkunsidrati mill-Kummissjoni, li huwa kien indika tali kwistjonijiet fid-data tal-bejgħ domestiku u għall-esportazzjoni tiegħu u li huwa kien ipprovda dimostrazzjoni ulterjuri f’dan is-sens matul l-RCCs. Għalhekk, CSN talab lill-Kummissjoni tikkunsidra fil-kalkoli tad-dumping tagħha d-differenzi fil-kwalità, billi tali differenzi jaffettwaw il-komparabbiltà tal-prezzijiet.

(74) Il-Kummissjoni qieset li, għalkemm CSN kien tabilħaqq ipprovda informazzjoni rigward id-differenzi fil-kwalità tal-prodott li qed jiġi investigat, hija ma kinitx għamlet talba għal aġġustament fuq din il-bażi fit-tweġiba tagħha għall-kwestjonarju, u lanqas matul l-RCC. Madankollu, fid-dawl tal-affermazzjoni li saret wara d-divulgazzjoni provviżorja, il-Kummissjoni eżaminat mill-ġdid l-informazzjoni pprovduta fir-rigward tad-differenzi fil-kwalità. Minbarra t-talba biex jiġu kkunsidrati d-differenzi fil-kwalità, ma ġiet ipprovduta l-ebda informazzjoni jew data addizzjonali minn CSN wara d-divulgazzjoni provviżorja.

(75) Differenza fil-kwalità tal-prodott ikkonċernat, f’dan il-każ ECCS tal-ewwel u tat-tieni kwalità, hija dovuta għall-karatteristiċi fiżiċi tal-prodott. L-ECCS tat-tieni kwalità għandha ċerti nuqqasijiet jew difetti li jistgħu jipprevjenu l-użu tal-ECCS fl-applikazzjoni li għaliha jkun ġie prodott. Kif spjegat minn CSN matul il-proċess ta’ defiċjenza u mill-RCC, tali ECCS tat-tieni kwalità jinbiegħ bl-ingrossa minn CSN lil klijenti ta’ pajjiżi terzi permezz ta’ proċedura żgħira simili għal sejħa għall-offerti, fejn il-prodott jinbiegħ lill-ogħla offerent.

(76) L-Artikolu 2(10)(a) tar-Regolament bażiku jiddikjara dan li ġej: “Għandu jsir aġġustament għad-differenzi fil-karatteristiċi fiżiċi tal-prodott ikkonċernat. L-ammont tal-aġġustament għandu jikkorrespondi għal stima raġonevoli tal-valur tas-suq tad-differenza.”

(77) Il-Kummissjoni kienet tal-fehma li ma ġiet ipprovduta l-ebda stima raġonevoli tal-valur tas-suq tad-differenza minn CSN. Bi tweġiba għal waħda mill-mistoqsijiet tal-Kummissjoni matul il-proċess ta’ defiċjenza, CSN kien semma li l-ECCS tat-tieni kwalità ġeneralment ikun ċertu perċentwal inqas mill-ewwel kwalità. Madankollu, meta ġiet eżaminata d-data pprovduta mill-kumpanija fil-livell tat-tip ta’ prodott kemm għall-esportazzjoni kif ukoll għall-bejgħ domestiku, kien ċar li ma setgħet issir l-ebda dikjarazzjoni ġenerali bħal din fir-rigward tad-differenza fil-prezz.

(78) L-ewwel nett, it-tieni kwalità mhux dejjem kienet orħos mill-ewwel kwalità. Id-differenzi fil-prezzijiet bejn l-ewwel u t-tieni kwalità matul il-perjodu ta’ investigazzjoni varjaw minn perċentwal negattiv ta’ żewġ ċifri għal perċentwal pożittiv ta’ żewġ ċifri. Dan kien minnu għall-perjodu ta’ investigazzjoni kollu kemm hu, filwaqt li d-differenzi kienu saħansitra akbar meta ġew eżaminati fuq bażi ta’ kull xahar.

(79) It-tieni nett, id-differenza fil-prezz bejn iż-żewġ kwalitajiet tista’ tvarja minn xahar għal xahar. Pereżempju, għal tip ta’ prodott speċifiku wieħed, il-Kummissjoni nnotat li l-prodott tal-ewwel kwalità kien tabilħaqq ftit aktar għali minn dak tat-tieni kwalità f’xahar, iżda kien sostanzjalment orħos minn dak tat-tieni kwalità ftit xhur biss qabel.

(80) Mill-analiżi kien jidher ċar li d-differenzi fil-prezzijiet seħħew fuq bażi ta’ kull xahar, fejn id-differenza fil-prezz bejn l-ECCS tal-ewwel u tat-tieni kwalità tista’ tkun jew pożittiva jew negattiva, skont ix-xahar. Għall-bejgħ tal-Unjoni, dan x’aktarx kien ikkawżat mill-proċedura simili għal sejħa għall-offerti għall-bejgħ tat-tieni kwalità msemmija fil-premessa (75), fejn l-iffissar tal-prezz tat-tieni kwalità ma kienx jiddependi fuq il-prezzijiet tal-ewwel kwalità, iżda pjuttost fuq il-provvista u d-domanda fiż-żmien ta’ offerta partikolari għat-tieni kwalità. Dan ġie kkonfermat mid-dikjarazzjonijiet li saru minn CSN matul l-RCC.

(81) Billi (i) id-differenzi fil-prezzijiet bejn l-ewwel u t-tieni kwalità kienu inkonsistenti u erratiċi, (ii) ma kinux jirriflettu d-differenza ġenerali fil-prezzijiet imsemmija minn CSN fit-tweġiba tagħhom għall-ittra ta’ defiċjenza u (iii) CSN ma pprovda l-ebda evidenza ġdida li tissostanzja l-affermazzjoni tagħhom, il-Kummissjoni qieset li ma kien intwera jew li ma seta’ jiġi stmat l-ebda valur tas-suq raġonevoli tad-differenza kif meħtieġ mill-Artikolu 2(10)(a). Għalhekk, il-Kummissjoni rrifjutat it-talba ta’ CSN għal aġġustament għad-differenzi fil-kwalità.

3.2.4. Il-marġnijiet tad-dumping

(82) Fin-nuqqas ta’ kwalunkwe affermazzjoni aċċettata dwar il-kalkolu tal-marġni tad-dumping, il-premessa (133) tar-Regolament provviżorju hija b’dan ikkonfermata.

(83) Il-marġnijiet tad-dumping definittivi espressi bħala perċentwal tal-prezz tal-kost, l-assigurazzjoni u n-nol (CIF) fil-fruntiera tal-Unjoni, bid-dazju mhux imħallas, huma kif ġej: Kumpanija Marġni tad-dumping definittiv Companhia Siderúrgica Nacional 66,8 % Il-kumpaniji l-oħrajn kollha 66,8 %

4. DANNU

4.1. Definizzjoni tal-industrija tal-Unjoni u tal-produzzjoni tal-Unjoni

(84) Fil-premessa (135) tar-Regolament provviżorju, il-Kummissjoni spjegat li billi d-data relatata mal-valutazzjoni tad-dannu kienet primarjament derivata mit-tliet produtturi tal-Unjoni inklużi fil-kampjun, li tnejn minnhom jappartjenu għall-istess grupp, iċ-ċifri kollha jingħataw f’forma indiċjata jew bħala firxiet biex tiġi protetta l-kunfidenzjalità tad-data pprovduta.

(85) Wara d-divulgazzjoni provviżorja, is-CISA affermat li l-preżentazzjoni tal-indikaturi ekonomiċi fil-forma ta’ firxiet, speċjalment dwar il-konsum tal-Unjoni u inkluża d-data tal-Eurostat rigward l-esportaturi barranin b’referenza għat-Tabella 1 u t-Tabella 4 tar-Regolament provviżorju, żammitha milli tkun tista’ tikkummenta b’mod sinifikanti dwar dawn l-indikaturi u talbet lill-Kummissjoni tipprovdi data preċiża. Is-CISA sostniet ukoll li meta wieħed iqis li hemm erba’ produtturi tal-Unjoni, li jirrappreżentaw tliet gruppi ta’ produtturi indipendenti tal-Unjoni, ma hemm l-ebda periklu li l-partijiet interessati jkunu jistgħu jreġġgħu lura l-informazzjoni speċifika għall-produtturi tal-Unjoni.

(86) F’dan ir-rigward, kif spjegat fil-premessi (31) u (135) tar-Regolament provviżorju, id-data relatata mal-valutazzjoni tad-dannu kienet primarjament derivata mit-tliet produtturi tal-Unjoni inklużi fil-kampjun, li tnejn minnhom jappartjenu għall-istess grupp. Għalhekk, iċ-ċifri kollha kellhom jiġu pprovduti f’forma indiċjata jew bħala firxiet sabiex tiġi protetta l-kunfidenzjalità tad-data pprovduta. Barra minn hekk, għalkemm hemm erba’ produtturi tal-Unjoni li jirrappreżentaw tliet gruppi ta’ produtturi tal-Unjoni, tnejn mill-gruppi huma relatati minħabba li ArcelorMittal għandha sehem f’Acciaierie d’Italia (10). Għalhekk, il-Kummissjoni qieset li hemm bżonn li tiġi protetta l-kunfidenzjalità tad-data pprovduta u, b’hekk, li jintużaw firxiet.

(87) Il-Kummissjoni stmat li anki d-data dwar il-konsum tal-Unjoni u d-data rigward l-importazzjonijiet u s-sehem mis-suq li tinsab fit-Tabelli 1 u 4 tar-Regolament provviżorju kellhom jiġu ppreżentati f’firxiet minħabba li ċ-ċifri assoluti jagħmluha possibbli li jiġu kkalkolati l-bejgħ totali u s-sehem mis-suq tiegħu tal-produtturi tal-Unjoni u, għalhekk, li tiġi ddivulgata informazzjoni kummerċjali kunfidenzjali speċifika għal produtturi tal-Unjoni individwali. Konsegwentement, l-affermazzjoni ġiet irrifjutata.

(88) Għalhekk, il-premessi minn (134) sa (139), kif ukoll il-premessi minn (144) sa (146) tar-Regolament provviżorju huma kkonfermati.

4.2. Konsum tal-Unjoni

(89) Fin-nuqqas ta’ kummenti rigward il-konsum tal-Unjoni, il-premessi minn (137) sa (139) tar-Regolament provviżorju huma kkonfermati.

4.3. Importazzjonijiet mill-pajjiżi kkonċernati

4.3.1. Valutazzjoni kumulattiva tal-effetti tal-importazzjonijiet mill-pajjiżi kkonċernati

(90) Fin-nuqqas ta’ kummenti rigward il-valutazzjoni kumulattiva tal-effetti tal-importazzjonijiet mill-pajjiżi kkonċernati, il-premessi minn (140) sa (143) tar-Regolament provviżorju huma kkonfermati.

4.3.2. Prezzijiet tal-importazzjonijiet mill-pajjiżi kkonċernati u twaqqigħ tal-prezz

(91) Il-GTB afferma li skont l-ADA, il-parametri bażiċi għat-twettiq ta’ test tat-twaqqigħ tal-prezz huma l-prezzijiet tal-importazzjonijiet li huma l-oġġett ta’ dumping u tal-prodott simili fil-Membru importatur kollu kemm hu u li ma hemm l-ebda bażi fil-paragrafi 1 u 2 tal-Artikolu 3 tal-ADA u lanqas fi kwalunkwe dispożizzjoni oħra fil-Ftehim għall-esklużjoni tal-importazzjonijiet minn kumpaniji li ma jifformawx il-kampjun ta’ produtturi/esportaturi, billi dawn jitqiesu li huma l-oġġett ta’ dumping. Bl-istess mod, skont il-GTB, għal analiżi tat-twaqqigħ tal-prezz, ma hemm xejn fl-ADA li jawtorizza l-esklużjoni ta’ tranżazzjonijiet bejn partijiet relatati jew kwalunkwe tip ieħor ta’ bejgħ li ma jitqiesx li huwa fil-perkors normali tal-kummerċ għall-kalkolu tal-prezz ta’ prodott simili tal-Membru importatur. Il-GTB irrefera għad-deċiżjonijiet tal-Bordijiet f’EC – Fasteners (China) u Morocco – Definitive anti-dumping measures on exercise books (Tunisia) f’dan ir-rigward.

(92) Barra minn hekk, il-GTB afferma li l-kliem tal-premessa (151 (11)) tar-Regolament provviżorju jissuġġerixxi li l-analiżi tat-twaqqigħ tal-prezz twettqet fuq bażi ta’ pajjiż b’pajjiż għaċ-Ċina u għall-Brażil, għalkemm f’konformità mal-premessa (33) tar-Regolament provviżorju, “il-Kummissjoni ddeċidiet li takkumula l-importazzjonijiet mill-pajjiżi kkonċernati għall-finijiet tal-analiżi deskritta fil-premessi ta’ hawn fuq”. Il-fehim tal-GTB huwa li ladarba jkunu ġew akkumulati l-importazzjonijiet għall-analiżi tad-dannu, jenħtieġ li tiġi segwita l-istess proċedura fir-rigward tal-eżamijiet kollha meħtieġa mill-Artikolu 3 tal-ADA, inklużi l-effetti fuq il-prezzijiet, u rrefera għad-deċiżjoni tal-Bord f’EC – Tube or Pipe Fittings f’dan ir-rigward.

(93) Il-GTB talab lill-Kummissjoni tiċċara jekk il-fehim tiegħu tal-fatti tal-investigazzjoni huwiex korrett u, jekk iva, twettaq l-aġġustament li ġej fil-kalkoli: — li tikkunsidra l-prezz tal-bejgħ kollu tal-prodott simili mill-produtturi tal-Unjoni, inklużi l-operazzjonijiet bejn partijiet relatati; — li tikkunsidra l-importazzjonijiet kollha tal-prodott li qed jiġi investigat miċ-Ċina u mill-Brażil, irrispettivament mill-kampjun ta’ produtturi/esportaturi magħmul skont l-Artikolu 6.10 tal-ADA; u — li takkumula l-importazzjonijiet mill-oriġini investigati kollha (iċ-Ċina u l-Brażil) meta jiġi vvalutat l-effett tal-importazzjonijiet li huma l-oġġett ta’ dumping fuq il-prezzijiet fis-suq domestiku għal prodotti simili.

(94) Il-Kummissjoni ssottolinjat li, kif ġie ddikjarat fil-premessi (186) u (194) tar-Regolament provviżorju, il-prezzijiet tal-industrija tal-Unjoni fil-perjodu ta’ investigazzjoni kienu mrażżna serjament mill-importazzjonijiet li huma l-oġġett ta’ dumping kemm mill-Brażil kif ukoll miċ-Ċina, li wasslu għal żieda fit-telf finanzjarju matul il-perjodu taħt kunsiderazzjoni. B’kuntrast ma’ dan, l-argumenti mill-GTB jiffokaw fuq l-istandard l-ieħor tat-tqabbil tal-prezzijiet, jiġifieri, it-twaqqigħ tal-prezzijiet (ara l-premessi (91)-(92)). Għalhekk, il-Kummissjoni sostniet li l-prezzijiet fis-suq tal-Unjoni tnaqqsu mill-2018 sa tmiem il-perjodu ta’ investigazzjoni. Anki jekk l-argumenti tal-GTB kienu maħsuba biex jirreferu għat-trażżin tal-prezzijiet, ma hemm l-ebda informazzjoni fil-fajl li l-prezzijiet tal-produtturi tal-Unjoni mhux inklużi fil-kampjun ikunu sostanzjalment differenti mill-prezzijiet tal-produtturi inklużi fil-kampjun u, b’hekk, li l-konklużjonijiet dwar it-trażżin tal-prezzijiet ikunu differenti. Fil-fatt, tqabbil bejn il-prezzijiet tal-importazzjoni u l-prezzijiet tal-Unjoni fit-Tabelli 5 u 6 tar-Regolament provviżorju diġà juri li l-prezzijiet tal-importazzjoni kienu aktar baxxi mill-prezzijiet tal-Unjoni (ara l-premessa (149) tar-Regolament provviżorju). B’hekk, bħala parti mill-analiżi tagħha tal-effetti fuq il-prezzijiet, il-Kummissjoni qieset l-effetti tal-prezzijiet tal-importazzjonijiet kollha fuq il-bejgħ kollu tal-industrija tal-Unjoni. Fi kwalunkwe każ, il-Kummissjoni nnotat li l-għażla ta’ kampjun hija pprovduta fir-Regolament bażiku, u fid-dispożizzjonijiet korrispondenti tal-ADA tad-WTO meta jkun hemm għadd kbir ta’ partijiet u, għalhekk, l-investigazzjoni tista’ tkun limitata għal għadd raġonevoli ta’ partijiet rappreżentattivi biex jintlaħqu sejbiet rappreżentattivi. Il-ġurisprudenza ċċitata mill-GTB ma appoġġjatx l-affermazzjoni li s-sejbiet rappreżentattivi fir-rigward tal-kumpaniji inklużi fil-kampjun ma setgħux jintużaw biex jintlaħqu konklużjonijiet rigward il-bqija tal-bejgħ u tal-importazzjonijiet. Għalhekk, dawn l-affermazzjonijiet mill-GTB ġew irrifjutati.

(95) Fir-rigward tal-affermazzjonijiet dwar it-twaqqigħ tal-prezzijiet u s-sett tal-bejgħ tal-industrija tal-Unjoni użat għall-kalkoli tat-twaqqigħ tal-prezz, il-Kummissjoni kkonfermat li l-importazzjonijiet tal-ECCS tal-produtturi esportaturi inklużi fil-kampjun tqabblu biss mal-bejgħ tal-industrija tal-Unjoni tal-istess tip ta’ prodott. F’dan ir-rigward, il-Kummissjoni kkalkolat it-twaqqigħ tal-prezz għall-importazzjonijiet kollha mill-pajjiżi kkonċernati u wettqet l-analiżi tal-effetti fuq il-prezzijiet flimkien. Ir-riżultat kien twaqqigħ tal-prezz li jvarja bejn 1,9 % u 21,8 %, jiġifieri medja ponderata għaż-żewġ pajjiżi ta’ 11,2 %.

(96) Wara d-divulgazzjoni finali, il-GTB tenna l-affermazzjoni tiegħu li l-Kummissjoni kellha tqis it-tranżazzjonijiet ta’ bejgħ bejn partijiet relatati. Il-GTB sostna wkoll li l-bejgħ tal-produtturi tal-Unjoni u esportaturi mhux inklużi fil-kampjun suppost li kellu jitqies ukoll meta twettqu l-kalkoli tat-twaqqigħ tal-prezz u tal-bejgħ taħt il-prezz. Il-GTB irrefera għal rapport tal-Bord meta l-Bord irrifjuta l-approċċ tal-awtorità investigattiva li tikkostruwixxi l-prezzijiet tal-industrija domestika għall-fini ta’ twaqqigħ tal-prezzijiet minħabba li l-prezzijiet instabu li ma kinux profittabbli (12). Il-Kummissjoni naqset milli tara kif dan ir-rapport huwa rilevanti għall-affermazzjoni tal-GTB li t-tranżazzjonijiet ta’ bejgħ bejn il-partijiet relatati suppost li kellhom jitqiesu wkoll għall-kalkoli tat-twaqqigħ tal-prezz tiegħu. Fi kwalunkwe każ, dak ir-Rapport tal-Bord ma ġiex adottat. Barra minn hekk, kif spjegat fil-premessa (94) hawn fuq, il-Kummissjoni kienet intitolata li tapplika l-kampjunar u li tuża s-sejbiet rappreżentattivi fir-rigward tal-kumpaniji inklużi fil-kampjun biex tilħaq konklużjonijiet dwar il-bqija tal-bejgħ u tal-importazzjonijiet. Konsegwentement, hija rrifjutat l-affermazzjoni. Fi kwalunkwe każ, għall-analiżi tal-effetti fuq il-prezzijiet tal-importazzjonijiet li huma l-oġġett ta’ dumping fuq l-industrija tal-Unjoni, il-Kummissjoni qieset li t-trażżin tal-prezzijiet kif stabbilit fil-premessi (186), (188), (193), (194) u (208) tar-Regolament provviżorju huwa diġà indikatur suffiċjenti. Is-sejbiet tat-trażżin tal-prezzijiet fil-livell makro ġew ikkonfermati wkoll mis-sejbiet ta’ bejgħ taħt il-prezz sinifikanti fir-rigward ta’ kull produttur esportatur inkluż fil-kampjun matul il-perjodu ta’ investigazzjoni. Kif stabbilit fil-premessa (185), il-marġnijiet tal-bejgħ taħt il-prezz varjaw minn 23,9 % għal 53,2 %, jiġifieri medja ponderata għaż-żewġ pajjiżi ta’ 37,7 %. Barra minn hekk, kif indikat fit-Tabella 9 tar-Regolament provviżorju, fil-perjodu ta’ investigazzjoni, il-prezz tal-bejgħ medju tal-industrija tal-Unjoni fis-suq tal-Unjoni kien ta’ EUR/tunnellata [780-910], filwaqt li l-kost unitarju tal-produzzjoni kien ta’ EUR/tunnellata [840-980]. Konsegwentement, minħabba t-trażżin tal-prezzijiet, l-industrija tal-Unjoni biegħet bi prezzijiet li lanqas biss koprew il-kost tal-produzzjoni tagħha, aħseb u ara marġni ta’ profitt normali. Għalhekk, is-sejbiet tat-trażżin tal-prezzijiet tal-importazzjonijiet li huma l-oġġett ta’ dumping mill-pajjiżi kkonċernati ġew ikkonfermati fl-istadju definittiv.

(97) Il-Kummissjoni nnotat li dawn is-sejbiet inekwivokabbli ta’ trażżin sinifikanti tal-prezzijiet weħidhom huma diġà legalment suffiċjenti biex jikkonfermaw li l-importazzjonijiet li huma l-oġġett ta’ dumping ikkawżaw dannu sinifikanti lill-industrija tal-Unjoni. F’dawn iċ-ċirkostanzi ma hemm l-ebda rekwiżit legali li jkun hemm analiżi separata u sejbiet dwar it-twaqqigħ tal-prezz, minħabba li huwa standard alternattiv ta’ analiżi tal-effetti fuq il-prezzijiet skont l-Artikolu 3(3) tar-Regolament bażiku. Konsegwentement, minkejja s-sejbiet dwar it-twaqqigħ tal-prezz li saru fir-Regolament provviżorju, minħabba s-sejbiet ta’ hawn fuq dwar it-trażżin tal-prezzijiet, l-analiżi u s-sejbiet tat-twaqqigħ tal-prezz ma humiex meħtieġa għall-eżitu tal-investigazzjoni. Barra minn hekk, fis-sentenzi reċenti tagħha, il-Qorti Ġenerali kkonfermat l-analiżi tal-Kummissjoni tat-trażżin sinifikanti tal-prezzijiet bħala għodda biex jiġu vvalutati l-effetti tal-prezzijiet skont l-Artikolu 3(3) tar-Regolament bażiku (13). Fid-dawl ta’ dan, il-kummenti mill-partijiet dwar it-twaqqigħ tal-prezz huma wkoll mingħajr skop. Madankollu, għall-finijiet ta’ kompletezza, il-Kummissjoni ddeċidiet li tindirizza l-affermazzjonijiet mill-partijiet interessati.

(98) Wara d-divulgazzjoni finali, il-GTB ikkontesta d-dikjarazzjoni tal-Kummissjoni li s-sejbiet tat-twaqqigħ tal-prezz ma humiex meħtieġa għall-eżitu tal-investigazzjoni minħabba li, skont il-GTB, il-marġni tad-dannu kien ibbażat fuq it-twaqqigħ tal-prezz. Madankollu, kif spjegat fit-taqsimiet 6.1 u 6.2 hawn taħt, u għall-kuntrarju tal-affermazzjoni tal-GTB, il-marġni tad-dannu ma kienx ibbażat fuq it-twaqqigħ tal-prezz li nstab iżda pjuttost fuq il-marġni tal-bejgħ taħt il-prezz stabbilit għal kull produttur esportatur inkluż fil-kampjun, ħlief għal Jintai, li għaliha l-marġni tad-dannu kien ugwali għall-marġni tad-dumping misjub.

(99) Fir-rigward tal-affermazzjoni tal-GTB li jenħtieġ li l-Kummissjoni tikkunsidra l-prezz tal-bejgħ kollu tal-prodott simili fis-suq tal-Unjoni, inklużi t-tranżazzjonijiet bejn partijiet relatati, il-Kummissjoni nnotat li fl-investigazzjonijiet tagħha hija tiġbor l-informazzjoni kollha, inklużi l-prezzijiet tal-bejgħ bejn partijiet relatati. F’dan il-kuntest, il-Kummissjoni titlob ukoll lill-produtturi tal-Unjoni jispjegaw il-politiki tal-ipprezzar tat-trasferiment tat-tranżazzjonijiet tal-bejgħ ma’ partijiet relatati. Jekk dan il-bejgħ jiġi affettwat mir-relazzjoni u l-prezzijiet tiegħu ma jkunux distakkati, dawn ma jiġux ikkunsidrati fl-analiżi tat-twaqqigħ tal-prezz minħabba li l-kalkoli li jirriżultaw jiġu mniġġsa minn din ir-relazzjoni. B’kuntrast ma’ dan, jekk il-bejgħ bejn il-partijiet relatati jkun distakkat u jirrifletti tranżazzjoni tas-suq, dan jista’ jitqies bis-sħiħ fil-kalkolu tat-twaqqigħ tal-prezz (sakemm ma jkun hemm l-ebda aġġustament li jikkonċerna l-livell ta’ kummerċ). Dan l-approċċ huwa kompletament konformi mar-regoli tar-Regolament bażiku u mal-ġurisprudenza tad-WTO kkwotata mill-GTB. Għalhekk, din l-affermazzjoni ġiet miċħuda.

(100) Baosteel qajmet kwistjoni proċedurali u ta’ drittijiet ta’ difiża fir-rigward tad-dokument ta’ divulgazzjoni tal-Kummissjoni fejn il-prezzijiet tal-bejgħ ta’ unità tal-industrija tal-Unjoni u l-prezzijiet ta’ unità fil-mira invokati għall-finijiet ta’ dawn il-kalkoli jiġu pprovduti f’firxiet wiesgħa, u l-istess firxiet irrispettivament mid-differenza fil-prezz bejn PCNs differenti, li żammew lill-kumpanija milli tipprovdi kummenti sinifikanti. Billi l-ammont ta’ bejgħ taħt il-prezz jiġi kkalkolat bħala differenza bejn il-valur CIF tal-esportatur u l-prezz fil-mira tal-industrija tal-Unjoni, mingħajr divulgazzjoni sinifikanti ta’ dan tal-aħħar, l-esportaturi ma jkunux jistgħu jivverifikaw l-akkuratezza tal-kalkoli tal-marġni ta’ bejgħ taħt il-prezz tal-Kummissjoni. Jintai esprimiet tħassib simili.

(101) F’dan ir-rigward, il-Kummissjoni indikat li minħabba t-tħassib dwar il-kunfidenzjalità diġà spjegat fil-premessa (86), kien meħtieġ li d-data tiġi ppreżentata f’firxiet. Wara l-affermazzjoni ta’ Baosteel, il-Kummissjoni rrevediet il-firxiet, filwaqt li qieset id-differenzi fil-prezzijiet bejn il-PCNs differenti.

(102) Barra minn hekk, Baosteel talbet lill-Kummissjoni tiċċara jekk hija qabblitx il-prezzijiet fl-istess livell ta’ kummerċ. B’mod partikolari, Baosteel affermat li billi min-naħa tal-esportatur, il-Kummissjoni naqqset l-SG&A u l-profitti tan-negozjanti relatati, hija trid tagħmel l-istess min-naħa tal-produttur tal-Unjoni, jekk il-prodott ikkonċernat jinbiegħ permezz ta’ negozjanti relatati fis-suq tal-Unjoni.

(103) Jintai affermat ukoll li l-Kummissjoni naqset milli tagħmel tqabbil tal-prezzijiet fl-istess livell ta’ kummerċ meta kkalkolat il-marġni tat-twaqqigħ tal-prezz. Skont Jintai, permezz tat-twettiq, għat-tqabbil tal-prezzijiet li sar fil-kuntest tal-kalkoli tad-dannu, tal-assimilazzjoni bejn il-prezzijiet mitluba mill-produtturi tal-Unjoni inklużi fil-kampjun fil-bejgħ dirett tagħhom lil xerrejja indipendenti u l-prezzijiet mitluba mill-entitajiet tal-bejgħ relatati ta’ dawk il-produtturi lil tali xerrejja, il-Kummissjoni qieset, għal dak il-prodott, prezz li kien minfuħ u, għalhekk, mhux favorevoli għal Jintai. Fi kliem ieħor, billi qieset, b’rabta mal-prezzijiet tal-produtturi tal-Unjoni inklużi fil-kampjun, ċerti elementi li jikkonċernaw livell differenti ta’ kummerċ minn dak li użat għall-finijiet tat-tqabbil (ex-works), il-Kummissjoni ma għamlitx paragun ġust fil-kalkolu tal-marġni tat-twaqqigħ tal-prezz ta’ Jintai. Jintai sostniet li jekk il-paragun korrett u xieraq isir fl-istess livell ta’ kummerċ, il-marġni ta’ twaqqigħ tal-prezz ta’ Jintai x’aktarx ikun ferm inqas minn 0 %. Għalhekk, Jintai talbet lill-Kummissjoni tagħmel livell xieraq u ġust ta’ paragun kummerċjali biex tistabbilixxi l-marġni korrett ta’ “qtugħ eċċessiv” tal-prezz ta’ Jintai u rreferiet għad-deċiżjonijiet tal-Qorti Jindal Saw u Jindal Saw Italia vs Il-Kummissjoni (14) u Giant Electric Vehicle Kunshan vs Il-Kummissjoni (15) f’dan ir-rigward.

(104) Il-Kummissjoni l-ewwel innotat li l-analiżi dwar it-twaqqigħ tal-prezzijiet hija ssupplimentata mis-sejbiet separati tagħha dwar it-trażżin tal-prezzijiet kif spjegati fid-dettall fil-premessi (185), (186) u (194) tar-Regolament provviżorju. Dawn is-sejbiet ta’ trażżin sinifikanti tal-prezzijiet diġà huma legalment suffiċjenti biex juru l-impatt negattiv fuq il-prezzijiet mitluba mill-industrija tal-Unjoni, kif spjegat fil-premessa (97). Madankollu, kif spjegat f’dik il-premessa, il-Kummissjoni indirizzat l-argumenti dwar it-twaqqigħ tal-prezzijiet għall-finijiet ta’ kompletezza.

(105) Fir-rigward tal-affermazzjoni ta’ Baosteel dwar aġġustament għall-SG&A u l-profitti tan-negozjanti relatati tal-produtturi tal-Unjoni, il-Kummissjoni kkonfermat li fil-kalkoli tat-twaqqigħ tal-prezz tagħha ma kinitx għamlet aġġustament bħal dan. Kif indikat fil-premessi (150) u (151) tar-Regolament provviżorju, il-Kummissjoni għamlet għadd ta’ aġġustamenti oħrajn sabiex tiżgura paragun ġust fl-istess livell ta’ kummerċ. Dan irriżulta fit-teħid lura tal-prezzijiet tal-industrija tal-Unjoni għal-livell ex-works u tal-prezzijiet tal-importazzjoni tal-produtturi esportaturi għal-livell tal-prezz CIF fil-fruntiera tal-Unjoni (16). Madankollu, il-Kummissjoni għamlet simulazzjoni billi kkalkolat it-twaqqigħ tal-prezz kemm bl-applikazzjoni tal-Artikolu 2(9) tar-Regolament bażiku, kif ukoll mingħajrha, b’analoġija għall-bejgħ ta’ Baosteel, u stabbiliet li t-twaqqigħ tal-prezz kien sinifikanti għal Baosteel fiż-żewġ każijiet, b’livell minimu ta’ 7,5 %. Konsegwentement, għall-kuntrarju tal-affermazzjoni ta’ Baosteel, anki meta ma jitnaqqsux, skont l-Artikolu 2(9), l-SG&A u l-profitti tan-negozjanti relatati ta’ Baosteel, instab twaqqigħ tal-prezz sinifikanti.

(106) Fir-rigward ta’ Jintai, il-Kummissjoni indikat li billi dan il-produttur esportatur ma esportax il-prodott li qed jiġi investigat permezz ta’ entitajiet tal-bejgħ relatati, ma sar l-ebda aġġustament għall-prezz tal-esportazzjoni tiegħu permezz tal-applikazzjoni tal-Artikolu 2(9) tar-Regolament bażiku b’analoġija. F’dan il-każ, il-Kummissjoni lanqas ma qieset li kien xieraq li taġġusta l-bejgħ tal-produtturi tal-Unjoni. Il-Kummissjoni nnotat li sabiex tiġi żgurata s-simmetrija fit-tqabbil tal-prezzijiet, jenħtieġ li l-prezzijiet rispettivi jinkludu kemm jista’ jkun l-istess elementi, u jirriflettu wkoll kemm jista’ jkun l-istess livell ta’ kummerċ. Fir-rigward tal-ewwel, il-prezz tal-esportazzjoni ta’ Jintai rrifletta bejgħ dirett mill-entità legali Ċiniża lill-klijenti indipendenti fl-Unjoni. Fl-Unjoni, produttur wieħed inkluż fil-kampjun kellu bejgħ dirett lill-klijenti finali, u l-prezz tiegħu kien jirrifletti l-istess elementi bħall-prezz ta’ Jintai. Iż-żewġ produtturi l-oħrajn tal-Unjoni inklużi fil-kampjun kienu parti mill-Arcelor Mittal Group. It-tnejn li huma ma kellhomx bejgħ dirett mill-entitajiet produtturi, iżda biegħu permezz ta’ entitajiet relatati. Il-Kummissjoni sabet li l-entitajiet produtturi ma kellhomx l-istruttura tal-bejgħ tagħhom stess, iżda kellhom jiddependu fuq l-entitajiet tal-bejgħ relatati tagħhom sabiex iwettqu l-bejgħ. Fi kliem ieħor, il-kostijiet assoċjati mal-produzzjoni u l-bejgħ tal-prodott ikkonċernat kienu maqsuma bejn l-entitajiet produtturi li kienu qed iħallsu biss il-kostijiet tal-manifattura, u l-entitajiet tal-bejgħ relatati li jinsabu fi Stati Membri differenti kienu qed iħallsu l-kostijiet tal-bejgħ u tal-kummerċjalizzazzjoni. L-entità tal-produzzjoni ma ġarrbet l-ebda spiża tal-bejgħ, u d-dipartiment tal-bejgħ ta’ Arcelor Mittal kien jinsab kollu kemm hu fl-entitajiet legali tal-bejgħ separati. L-SG&A u l-profitt li jikkonċernaw il-bejgħ ta’ Arcelor Mittal Group iġġarrbu mill-entitajiet tal-bejgħ relatati meta biegħu lill-klijenti tal-Unjoni. Sabiex jiġi żgurat paragun ġust, il-Kummissjoni qieset il-prezz tal-entità tal-bejgħ lill-klijenti tal-Unjoni, billi dan il-prezz kien jirrifletti l-istess kostijiet tal-produzzjoni u tal-kummerċjalizzazzjoni riflessi fil-prezz tal-esportazzjoni ta’ Jintai, li wettqet kemm il-produzzjoni kif ukoll il-bejgħ permezz ta’ entità waħda, l-istess bħall-produttur l-ieħor tal-Unjoni inkluż fil-kampjun. In-nuqqas ta’ teħid tal-prezz tal-entità tal-bejgħ relatata ta’ Arcelor Mittal Group jissottovaluta l-prezz attwali minħabba li ma jirriflettix il-kostijiet tal-bejgħ meħtieġa tal-entità lil klijenti indipendenti fl-Unjoni. L-entitajiet tal-bejgħ relatati tal-industrija tal-Unjoni, minn naħa waħda, u Jintai, min-naħa l-oħra, eżerċitaw funzjonijiet ta’ bejgħ simili minħabba li (1) it-tnejn iridu jsibu klijenti fl-Unjoni, (2) jiffirmaw kuntratti ta’ bejgħ u (3) jiżguraw kunsinni u pagamenti ta’ fatturi, eċċ. Għalhekk, f’konformità mas-sentenzi f’Hansol (17), CRIA u CCCMC (18), u Giant Electric Vehicles (19), dan it-tqabbil tal-prezzijiet irrifletta r-realtajiet ekonomiċi rispettivi u r-rwoli korrispondenti li għandhom l-entitajiet rispettivi kemm min-naħa tal-esportazzjoni kif ukoll min-naħa tal-UE u f’punt fejn iż-żewġ entitajiet jikkompetu fis-suq tal-Unjoni.

(107) Madankollu, anki jekk wieħed jassumi li meta tintlaqa’ t-talba ta’ Jintai (jiġifieri, li l-Kummissjoni aġġustat il-bejgħ tal-industrija tal-Unjoni għall-finijiet tal-kalkolu tat-twaqqigħ tal-prezz permezz tal-applikazzjoni tal-Artikolu 2(9) tar-Regolament bażiku b’analoġija) ma jintwera l-ebda twaqqigħ tal-prezz fir-rigward ta’ dan il-produttur esportatur, dan ma jbiddilx id-determinazzjoni tal-Kummissjoni tat-twaqqigħ tal-prezz fir-rigward taċ-Ċina u taż-żewġ pajjiżi kkonċernati b’mod ġenerali. Tabilħaqq, l-esportazzjonijiet ta’ Jintai lejn l-Unjoni jirrappreżentaw biss 6,3 % tal-esportazzjonijiet totali lejn l-Unjoni u 11,6 % biss tal-esportazzjonijiet fil-kampjun. B’hekk, anki jekk ma jkun hemm l-ebda twaqqigħ tal-prezz fir-rigward tal-esportazzjonijiet ta’ Jintai, is-sejbiet tat-twaqqigħ tal-prezz jiġu kkonfermati abbażi tal-produttur esportatur l-ieħor inkluż fil-kampjun għaċ-Ċina, kif ukoll għaż-żewġ pajjiżi kkonċernati. Bl-istess mod, kwalunkwe sejba fir-rigward tal-livell ta’ twaqqigħ tal-prezz ta’ Jintai ma taffettwax is-sejbiet tal-Kummissjoni fir-rigward tat-trażżin tal-prezzijiet, kif diġà ġie mfakkar fil-premessi (97) u (104). Tabilħaqq, il-prezzijiet ta’ Jintai wrew livell għoli ta’ bejgħ taħt il-prezz (ara l-premessa (185)).

4.4. Sitwazzjoni ekonomika tal-industrija tal-Unjoni

4.4.1. Rimarki ġenerali

(108) Wara d-divulgazzjoni provviżorja, is-CISA staqsiet jekk id-data dwar l-indikaturi makroekonomiċi kinitx tinkludi data li tappartjeni lil Acciaierie d’Italia. Il-Kummissjoni wieġbet fl-affermattiv.

(109) Għalhekk, il-premessi minn (153) sa (157) tar-Regolament provviżorju huma kkonfermati.

4.4.2. L-indikaturi makroekonomiċi

(110) Wara d-divulgazzjoni provviżorja, is-CISA talbet lill-Kummissjoni tikkonferma jekk kinitx żgurat li l-produtturi kollha, inkluż Acciaierie d’Italia, tabilħaqq ġew inklużi fis-settijiet ta’ data rilevanti dwar l-indikaturi makroekonomiċi u rrimarkat li Acciaierie d’Italia waħdu jikkostitwixxi [5-15] % tal-produzzjoni u l-bejgħ totali tal-prodott ikkonċernat fl-Unjoni, li huwa ogħla mil-livell negliġibbli.

(111) F’dan ir-rigward, il-Kummissjoni kkonfermat li d-data relatata ma’ Acciaierie d’Italia ġiet ikkunsidrata fl-indikaturi makroekonomiċi.

4.4.2.1. Il-produzzjoni, il-kapaċità tal-produzzjoni u l-użu tal-kapaċità

(112) Fin-nuqqas ta’ kummenti rigward il-produzzjoni, il-kapaċità tal-produzzjoni u l-użu tal-kapaċità, il-premessi minn (158) sa (160) tar-Regolament provviżorju ġew ikkonfermati.

4.4.2.2. Il-volum tal-bejgħ u s-sehem mis-suq

(113) Fin-nuqqas ta’ kummenti rigward il-volum tal-bejgħ u s-sehem mis-suq, il-premessi (161) u (162) tar-Regolament provviżorju ġew ikkonfermati.

4.4.2.3. Impjiegi u produttività

(114) Fin-nuqqas ta’ kummenti rigward l-impjiegi u l-produttività, il-premessi (163) u (164) tar-Regolament provviżorju ġew ikkonfermati.

4.4.2.4. Tkabbir

(115) Fin-nuqqas ta’ kummenti rigward it-tkabbir, il-premessi minn (165) sa (167) tar-Regolament provviżorju ġew ikkonfermati.

4.4.2.5. Kobor tal-marġni tad-dumping u rkupru minn dumping fil-passat

(116) Wara d-divulgazzjoni provviżorja, il-GTB afferma li fil-valutazzjoni tiegħu tal-kobor tal-marġni tad-dumping, il-Kummissjoni sempliċiment iddikjarat mill-ġdid il-konklużjonijiet diġà milħuqa taħt eżamijiet oħrajn. Pereżempju, il-konklużjoni li l-marġnijiet tad-dumping huma ’l fuq mil-limitu de minimis hija diġà espressa fil-premessa (141) tar-Regolament provviżorju b’rabta mal-valutazzjoni tal-akkumulazzjoni tal-importazzjonijiet u tista’ tiġi derivata mill-applikazzjoni tal-miżuri provviżorji nnifisha. Barra minn hekk, l-analiżi tal-volum u tal-prezz tal-importazzjonijiet li huma l-oġġett ta’ dumping saret skont l-Artikoli 3.1, 3.2 u 3.5 tal-Ftehim dwar l-Anti-dumping u hija espressa fil-premessi (144) – (152) tar-Regolament provviżorju. Għalhekk, ma saret l-ebda analiżi speċifika rigward il-kobor tal-marġni tad-dumping. Għalhekk, il-GTB talab lill-Kummissjoni tanalizza dan il-fattur b’mod mhux ridondanti b’rabta ma’ indikaturi oħrajn li jinsabu fl-Artikolu 3 tal-Ftehim dwar l-Anti-dumping.

(117) F’dan ir-rigward, il-Kummissjoni nnotat li l-kunsiderazzjoni tal-kobor tal-marġni tad-dumping tinvolvi eżami ta’ jekk, wara li jitqiesu l-volum u l-prezz tal-importazzjonijiet li huma l-oġġett ta’ dumping, l-impatt fuq l-industrija tal-Unjoni ma jistax jitqies bħala negliġibbli.

(118) Il-Kummissjoni fakkret li l-marġnijiet kollha tad-dumping kienu ferm ogħla mil-livell de minimis. Il-volum tal-importazzjonijiet mill-pajjiżi kkonċernati kien sinifikanti fil-perjodu kkunsidrat u fil-perjodu ta’ investigazzjoni, filwaqt li l-prezzijiet tal-importazzjonijiet li huma l-oġġett ta’ dumping eżerċitaw twaqqigħ tal-prezz u trażżin tal-prezzijiet fuq il-prezzijiet tal-industrija tal-Unjoni. Għalhekk, minħabba l-volum u l-prezz tal-importazzjonijiet li huma l-oġġett ta’ dumping, l-impatt tal-marġnijiet attwali tad-dumping ma jistax jitqies negliġibbli u kien saħansitra sostanzjali, kif konkluż mill-Kummissjoni fil-premessa (168) tar-Regolament provviżorju.

(119) Għalhekk, il-premessi (168) sa (169) tar-Regolament provviżorju ġew ikkonfermati.

4.4.3. L-indikaturi mikroekonomiċi

4.4.3.1. Il-prezzijiet u l-fatturi li jaffettwaw il-prezzijiet

(120) Fin-nuqqas ta’ kummenti rigward il-prezzijiet u l-fatturi li jaffettwaw il-prezzijiet, il-premessi minn (170) sa (172) tar-Regolament provviżorju ġew ikkonfermati.

4.4.3.2. Kostijiet lavorattivi

(121) Fin-nuqqas ta’ kummenti rigward il-kostijiet lavorattivi, il-premessi (173) u (174) tar-Regolament provviżorju ġew ikkonfermati.

4.4.3.3. L-inventarji

(122) Fin-nuqqas ta’ kummenti rigward l-inventarji, il-premessi (175) u (176) tar-Regolament provviżorju ġew ikkonfermati.

4.4.3.4. Il-profittabbiltà, il-fluss ta’ flus, l-investimenti, ir-redditu fuq l-investimenti u l-kapaċità li jiġi ġġenerat il-kapital

(123) Fin-nuqqas ta’ kummenti rigward il-profittabbiltà, il-fluss tal-flus, l-investimenti, ir-redditu fuq l-investimenti u l-kapaċità li jiġi ġġenerat il-kapital, il-premessi minn (177) sa (182) tar-Regolament provviżorju ġew ikkonfermati.

4.4.4. Konklużjoni dwar id-dannu

(124) Wara d-divulgazzjoni provviżorja, is-CISA u Eviosys affermaw li l-industrija tal-Unjoni ma ġarrbitx dannu materjali u li kwalunkwe effett ekonomiku negattiv esperjenzat mill-industrija tal-Unjoni kien fil-fatt dovut għal fatturi oħrajn bħall-impatt tal-pandemija tal-COVID-19. Wara d-divulgazzjoni finali, is-CISA tenniet l-affermazzjonijiet tagħha.

(125) L-ewwel, is-CISA u Eviosys indikaw il-fatt li s-sehem mis-suq tal-industrija tal-Unjoni fil-fatt żdied matul il-perjodu kkunsidrat fil-kuntest ta’ konsum tal-Unjoni li qed jonqos.

(126) It-tieni, fir-rigward tal-indikaturi makroekonomiċi, is-CISA nnotat li l-ebda wieħed minnhom ma jista’ possibbilment jirriżulta f’sejba li l-industrija tal-Unjoni ġarrbet dannu materjali. Hija indikat li l-livelli tal-kapaċità tal-produzzjoni u tal-bejgħ domestiku kienu kostanti, fi sfond ta’ tnaqqis fil-konsum, u b’hekk spjegat iż-żieda ċara fl-ishma mis-suq. Barra minn hekk, jidher ċar li l-industrija tal-Unjoni kienet kapaċi żżid l-għadd ta’ persuni impjegati, li għal darba oħra indika l-kuntrarju ta’ status danneġġjat b’mod materjali.

(127) It-tielet, b’rabta mal-indikaturi mikroekonomiċi, is-CISA nnotat li l-prezz tal-bejgħ tal-Unjoni ma naqasx bejn il-perjodu taħt kunsiderazzjoni u l-perjodu ta’ investigazzjoni, u fid-durata intermedja varja biss bi ftit. Eviosys irrimarkat ukoll li l-prezzijiet tal-bejgħ tal-industrija tal-Unjoni baqgħu ġeneralment stabbli u ma qablitx mal-konklużjoni tal-Kummissjoni li l-industrija tal-Unjoni “ma setgħetx iżżid il-prezzijiet tal-bejgħ biex tkopri ż-żieda fil-kost tal-produzzjoni” u li dan allegatament kien riżultat ta’ “pressjoni fuq il-prezzijiet mill-importazzjonijiet”. F’dan ir-rigward, Eviosys affermat li t-tnaqqis fid-domanda matul il-perjodu taħt kunsiderazzjoni flimkien mal-effetti tal-pandemija tal-COVID-19 żammew lill-industrija tal-Unjoni milli żżid il-prezzijiet tal-bejgħ tagħha.

(128) Ir-raba’, is-CISA indikat il-varjazzjoni fiċ-ċifri tal-profittabbiltà minkejja l-fatt li s-sehem mis-suq tal-industrija tal-Unjoni żdied. F’dan ir-rigward, is-CISA kkontestat id-deċiżjoni tal-industrija tal-Unjoni li tkompli b’investimenti sinifikanti, minkejja l-fatt li kien jidher ċar li l-konsum tal-Unjoni ma kienx qed jiżdied u talbet lill-Kummissjoni tiċċara r-rekwiżiti legali preċiżi li taħthom l-industrija tal-Unjoni trid tagħmel investimenti u tiżgura r-rilevanza tagħhom fid-dawl tal-prodott ikkonċernat. Is-CISA nnotat ukoll li ż-żieda fil-kostijiet tal-produzzjoni ma għandha l-ebda rabta mal-esportazzjonijiet miċ-Ċina, u b’riżultat ta’ dan, jenħtieġ li dan jiġi ttrattat bħala fattur li jkisser il-kawżalità mill-Kummissjoni.

(129) Barra minn hekk, is-CISA affermat li b’kuntrast mal-livelli ta’ profittabbiltà rrapportati fir-Regolament provviżorju, il-prospetti tas-suq rilevanti ġeneralment jitqiesu bħala pożittivi ħafna. Is-CISA għamlet referenza għal ċerti artikoli (20) u indikat li t-tliet produtturi inklużi fil-kampjun (li tnejn minnhom jappartjenu għall-istess grupp) huma kollha espliċitament referenzjati f’dawn l-artikoli, filwaqt li indikat li Arcelor Mittal żiedet il-bejgħ tagħha b’44 % matul is-sena li għaddiet, u li ThyssenKrupp żiedet id-dħul trimestrali tagħha b’39 % sena wara sena f’Diċembru 2021.

(130) Wara d-divulgazzjoni finali, is-CISA tenniet l-affermazzjoni tagħha li jenħtieġ li l-Kummissjoni tivvaluta l-allegata profittabbiltà għolja miksuba minn Arcelor Mittal u ThyssenKrupp wara l-perjodu ta’ investigazzjoni. Barra minn hekk, kemm is-CISA kif ukoll CANPACK sostnew li l-prezzijiet tal-importazzjoni miċ-Ċina u mill-Brażil żdiedu b’mod sinifikanti wara l-perjodu ta’ investigazzjoni u li dan jenħtieġ li jitqies mill-Kummissjoni.

(131) Il-Kummissjoni ma qablitx ma’ dawn l-affermazzjonijiet. Kif iddikjarat fil-premessa (183) tar-Regolament provviżorju, l-indikaturi ekonomiċi kemm fil-livell makro kif ukoll f’dak mikro ddeterjoraw matul il-perjodu taħt kunsiderazzjoni. Għalkemm il-volum tal-bejgħ tal-industrija tal-Unjoni baqa’ ġeneralment stabbli u kiseb xi sehem mis-suq fil-perjodu taħt kunsiderazzjoni, is-sitwazzjoni finanzjarja tal-industrija tal-Unjoni ddeterjorat prinċipalment minħabba ż-żieda fil-kost tal-produzzjoni, li ma setgħetx tiġi koperta minn żieda korrispondenti fil-prezzijiet tal-bejgħ tagħha. It-trażżin sinifikanti tal-prezzijiet eżerċitat mill-importazzjonijiet oġġett ta’ dumping wassal għal telf mill-2019, li kompla jiżdied fil-perjodu ta’ investigazzjoni. Għalkemm l-għadd ta’ impjegati żdied matul il-perjodu taħt kunsiderazzjoni, din iż-żieda seħħet prinċipalment fl-2019 u fl-2020. Matul il-perjodu ta’ investigazzjoni, l-industrija tal-Unjoni kienet qed tagħti s-sensja lill-impjegati.

(132) Kif stabbilit fil-premessa (187) tar-Regolament provviżorju, il-profittabbiltà, il-fluss tal-flus u r-redditu fuq l-investiment iddeterjoraw b’mod sinifikanti matul il-perjodu taħt kunsiderazzjoni. Dan affettwa b’mod negattiv il-kapaċità tal-industrija tal-Unjoni li tiffinanzja lilha nnifisha, li tagħmel l-investimenti meħtieġa u li żżid il-kapital, u b’hekk impedixxa t-tkabbir tagħha u saħansitra hedded is-sopravivenza tagħha.

(133) F’dak li għandu x’jaqsam mal-investimenti li saru biex jikkonformaw mar-rekwiżiti legali, il-Kummissjoni rrimarkat li dawn l-investimenti huma relatati mal-obbligi ambjentali u soċjali u ma humiex marbuta ma’ xi żieda fil-kapaċità tal-produzzjoni.

(134) Il-prospetti tas-suq, l-iżviluppi fil-prezzijiet tal-importazzjonijiet, kif ukoll l-allegata profittabbiltà tal-produtturi tal-Unjoni miksuba wara t-tmiem tal-perjodu ta’ investigazzjoni msemmi mis-CISA u minn CANPACK huma irrilevanti għall-valutazzjoni tad-dannu mġarrab mill-industrija tal-Unjoni matul il-perjodu ta’ investigazzjoni.

(135) Wara d-divulgazzjoni finali, is-CISA għamlet rabta bejn iż-żieda fl-għadd ta’ impjegati u l-ispjegazzjoni tal-Kummissjoni li l-investimenti li saru kienu relatati mal-istandards ambjentali u soċjali, filwaqt li sostniet li tali investimenti ma jkunux jeħtieġu żieda fl-impjegati. Hija talbet ukoll lill-Kummissjoni telabora dwar il-kamp ta’ applikazzjoni u l-ammonti preċiżi tal-investiment li sar mill-industrija, li kienu meħtieġa biex tintlaħaq konformità mal-obbligi ambjentali u soċjali.

(136) Il-Kummissjoni ma għamlet l-ebda rabta bejn iż-żieda fl-impjiegi u l-investimenti li saru. Tabilħaqq, kif indikat fil-premessa (131) hawn fuq, l-impjiegi żdiedu prinċipalment fl-2019 u fl-2020, filwaqt li naqsu bi 8,9 % bejn l-2020 u l-perjodu ta’ investigazzjoni. Fl-istess ħin, l-investimenti komplew jiżdiedu matul il-perjodu ta’ investigazzjoni. Il-Kummissjoni rrimarkat ukoll li hija ma setgħetx tiddivulga l-kamp ta’ applikazzjoni u l-ammont preċiżi tal-investimenti li saru mill-kumpaniji inklużi fil-kampjun, billi din hija informazzjoni kunfidenzjali. Madankollu, kif diġà indikat fil-premessa (133) hawn fuq, dawk l-investimenti ma kienu marbuta mal-ebda żieda fil-kapaċità tal-produzzjoni, iżda pjuttost mal-adattament u/jew is-sostituzzjoni tal-kapaċitajiet diġà eżistenti.

(137) Għalhekk, il-Kummissjoni kkonkludiet li l-industrija tal-Unjoni ġarrbet dannu materjali skont it-tifsira tal-Artikolu 3(5) tar-Regolament bażiku. Konsegwentement, il-Kummissjoni rrifjutat l-affermazzjonijiet tal-partijiet interessati dwar in-nuqqas ta’ dannu materjali u kkonfermat il-premessi minn (183) sa (188) tar-Regolament provviżorju.

(138) L-affermazzjonijiet dwar fatturi oħrajn li jikkawżaw dannu huma indirizzati fit-Taqsima 5 hawn taħt.

5. KAWŻALITÀ

5.1. Effetti tal-importazzjonijiet li huma l-oġġett ta’ dumping

5.1.1. Il-volum u s-sehem mis-suq tal-importazzjonijiet li huma l-oġġett ta’ dumping mill-pajjiżi kkonċernati

(139) Wara d-divulgazzjoni provviżorja, is-CISA sostniet li l-livelli tal-ishma mis-suq miżmuma mill-pajjiżi kkonċernati, li qatt ma qabżu t-18 %, u sussegwentement naqsu fil-perjodu ta’ investigazzjoni, ma jistgħux jitqiesu bħala għoljin b’mod eċċessiv.

(140) Il-Kummissjoni ma qablitx ma’ din l-affermazzjoni. Kif spjegat fil-premessa (192) tar-Regolament provviżorju, is-sehem mis-suq tal-importazzjonijiet mill-pajjiżi kkonċernati żdied minn 13,1 % fl-2018 għal 15,4 % fil-perjodu ta’ investigazzjoni. Il-Kummissjoni qieset li tali sehem mis-suq huwa sinifikanti u, fid-dawl tal-livelli tal-prezzijiet stabbiliti, jista’ jkollu impatt fuq l-industrija tal-Unjoni skont it-tifsira tal-Artikolu 3(2) tar-Regolament bażiku. Għalhekk, il-Kummissjoni rrifjutat l-affermazzjoni u kkonfermat il-premessi minn (190) sa (192) tar-Regolament provviżorju.

5.1.2. Il-prezz tal-importazzjonijiet li huma oġġett ta’ dumping mill-pajjiż ikkonċernat u l-effett fuq il-prezzijiet

(141) Wara d-divulgazzjoni provviżorja, Eviosys affermat li ma hemm l-ebda evidenza ta’ xi pressjoni fuq il-prezzijiet mill-importazzjonijiet mill-pajjiżi kkonċernati u li l-prezzijiet tal-produtturi tal-Unjoni ma jidhrux li segwew il-prezzijiet Ċiniżi jew Brażiljani, li tissuġġerixxi li dawn ma ġewx affettwati minn dawn tal-aħħar.

(142) Kif spjegat fil-premessa (193) tar-Regolament provviżorju, il-prezz medju tal-importazzjoni tal-importazzjonijiet mill-pajjiżi kkonċernati kien ferm inqas mill-prezzijiet medji tal-bejgħ tal-industrija tal-Unjoni fis-suq tal-Unjoni u dawn l-importazzjonijiet waqqgħu l-prezzijiet tal-industrija tal-Unjoni b’medja ponderata ta’ 11,2 %. Il-volumi sinifikanti tal-importazzjoni bi prezzijiet baxxi naqqsu l-prezzijiet tal-industrija tal-Unjoni, li ma setgħatx tkopri l-kostijiet tal-produzzjoni u b’hekk ġarrbet telf.

(143) Barra minn hekk, irrispettivament minn jekk il-prezzijiet tal-industrija tal-Unjoni segwewx jew le l-prezzijiet Ċiniżi u Brażiljani, huwa ċar li l-importazzjonijiet mill-pajjiżi kkonċernati bi prezzijiet baxxi rażżnu l-prezzijiet tal-industrija tal-Unjoni u b’hekk kellhom effett negattiv fuq il-prezz. L-eżistenza tat-trażżin tal-prezzijiet hija biżżejjed fil-kuntest tal-analiżi tal-effetti fuq il-prezzijiet skont l-Artikolu 3(3) tar-Regolament bażiku biex jiġi konkluż li kien hemm impatt negattiv sinifikanti fuq il-prezzijiet tal-Unjoni mill-prezzijiet tal-importazzjoni oġġett ta’ dumping. Konsegwentement, l-affermazzjoni ġiet irrifjutata u l-premessa (193) tar-Regolament provviżorju ġiet ikkonfermata.

5.1.3. Rabta kawżali bejn l-importazzjonijiet li huma l-oġġett ta’ dumping mill-pajjiżi kkonċernati u d-dannu materjali tal-industrija tal-Unjoni

(144) Wara d-divulgazzjoni provviżorja, Eviosys tenniet l-affermazzjoni tagħha li ebda dannu ma seta jiġi kkawżat mill-importazzjonijiet mill-pajjiżi kkonċernati u tenniet li ftit li xejn hemm relazzjoni kompetittiva bejn il-prodotti mibjugħa mill-industrija tal-Unjoni u l-importazzjonijiet mill-pajjiżi kkonċernati minħabba fatturi bħal livell ta’ kwalità aktar baxxa u n-nuqqas ta’ idoneità għal ċerti użi, żminijiet meħtieġa itwal u l-kostijiet ogħla tat-trasport, kif ukoll appoġġ limitat għall-klijenti, li jispjega wkoll il-prezzijiet differenti u l-fatt li huma ġeneralment aktar baxxi mill-prezzijiet tal-bejgħ tal-industrija tal-Unjoni.

(145) Madankollu, Eviosys naqset milli tipprovdi evidenza ġdida biex tissostanzja l-affermazzjonijiet tagħha. Għalhekk, il-premessi minn (194) sa (197) tar-Regolament provviżorju huma kkonfermati.

5.2. Effetti ta’ fatturi oħrajn

5.2.1. L-importazzjonijiet minn pajjiżi terzi

(146) Wara d-divulgazzjoni provviżorja, il-GTB osserva li l-prezz mhux dannuż ikkalkolat fid-determinazzjoni preliminari huwa ta’ EUR/tunnellata [850-990]. Meta jitqies li dan il-valur huwa ogħla mill-prezz tal-importazzjoni tal-importazzjonijiet minn oriġini mhux investigati (EUR/tunnellata 822) u li l-volum tal-importazzjonijiet minn oriġini mhux investigati huwa ogħla minn dak li joriġina mill-Brażil u miċ-Ċina, jenħtieġ li l-Kummissjoni tirrikonoxxi l-implikazzjonijiet fil-valutazzjoni tal-importazzjonijiet minn oriġini mhux investigati bħala fattur ta’ dannu ieħor possibbli. B’hekk, l-effetti dannużi tagħhom għandhom jiġu sseparati u distinti minn dawk li jirriżultaw mill-allegati importazzjonijiet li huma l-oġġett ta’ dumping.

(147) Kif iddikjarat fil-premessa (199) tar-Regolament provviżorju, il-volum tal-importazzjonijiet minn pajjiżi terzi oħrajn u s-sehem mis-suq tagħhom naqsu matul il-perjodu taħt kunsiderazzjoni bi 23 % u 21 %, rispettivament, u l-prezz medju tal-importazzjoni tagħhom baqa’ qrib il-prezz tal-bejgħ medju tal-industrija tal-Unjoni, u kienu ferm ogħla mill-prezz medju tal-importazzjoni tal-importazzjonijiet mill-pajjiżi kkonċernati. F’dak il-kuntest, kien ċar li kwalunkwe dannu materjali mġarrab mill-industrija tal-Unjoni kien qed jiġi kkawżat mill-importazzjonijiet tal-prodott ikkonċernat, li kienu qed iżommu l-livelli tal-prezzijiet baxxi. Għalkemm ma jistax jiġi eskluż li s-sorsi l-oħrajn tal-importazzjoni, ladarba jkunu ġew imposti d-dazji fuq l-importazzjonijiet tal-prodott ikkonċernat, ikunu kawża ta’ dannu għall-industrija tal-Unjoni, jidher b’mod ċar li dawn ma kinux kawża li setgħet tattenwa r-rabta kawżali bejn l-importazzjonijiet li huma l-oġġett ta’ dumping u d-dannu materjali osservat matul il-perjodu ta’ investigazzjoni.

(148) Barra minn hekk, fir-rigward tal-prezz medju mhux dannuż, dan ġie kkalkolat abbażi ta’ taħlita speċifika ta’ prodotti bbażata fuq l-esportazzjonijiet attwali tal-produtturi esportaturi inklużi fil-kampjun u meta mqabbel mal-prezz tal-importazzjonijiet li jinħattu l-art minn dawk il-produtturi esportaturi. Bħala tali, dan ma kienx direttament komparabbli mal-prezzijiet CIF medji tal-importazzjoni.

(149) Għalhekk, l-affermazzjoni ġiet irrifjutata u l-premessi minn (198) sa (201) tar-Regolament provviżorju huma kkonfermati.

5.2.2. Il-pandemija tal-COVID-19

(150) Wara d-divulgazzjoni provviżorja, is-CISA, Eviosys u CANPACK affermaw li l-pandemija tal-COVID-19 u l-konsegwenzi ekonomiċi tagħha jiksru r-rabta kawżali bejn l-importazzjonijiet u l-istat tal-industrija tal-Unjoni. Is-CISA sostniet li l-pandemija tal-COVID-19 hija fil-biċċa l-kbira kriżi min-naħa tad-domanda u mhux waħda ta’ żieda fl-importazzjonijiet li tikkawża dannu lil industrija, bir-riżultat ewlieni jkun is-sospensjoni tal-produzzjoni u, konsegwentement, reċessjoni fis-suq tal-Unjoni.

(151) Il-GTB irrefera għall-premessi minn (203) sa (205) tar-Regolament provviżorju u sostna li l-Kummissjoni kienet tidher li timminimizza l-effetti tal-pandemija tal-COVID-19 fuq l-industrija tal-Unjoni minħabba li “d-deterjorament tas-sitwazzjoni tal-industrija tal-Unjoni kien diġà beda qabel il-pandemija u kompla wara li l-produzzjoni tal-industrija tal-Unjoni reġgħet bdiet fil-PI”. Il-GTB huwa tal-opinjoni li dan l-argument ma huwiex raġuni suffiċjenti għall-mitigazzjoni tal-effetti tal-pandemija tal-COVID-19, billi l-pandemija msemmija hawn fuq seta’ kellha effetti negattivi tal-industrija tal-Unjoni simultanjament mal-allegati importazzjonijiet oġġett ta’ dumping.

(152) F’dan ir-rigward, il-Kummissjoni rreferiet għall-premessa (203) tar-Regolament provviżorju, fejn hija rrikonoxxiet li l-pandemija tal-COVID-19 kellha impatt negattiv fuq l-industrija tal-Unjoni, speċjalment fl-2020 meta s-siti tal-produzzjoni tal-industrija tal-Unjoni kellhom jagħlqu temporanjament u li huwa possibbli li l-pandemija tal-COVID-19 setgħet ikkontribwiet għad-dannu mġarrab mill-industrija tal-Unjoni. Madankollu, il-Kummissjoni insistiet fuq il-fatt li d-deterjorament tas-sitwazzjoni finanzjarja tal-industrija tal-Unjoni kien diġà beda qabel il-pandemija u kompla matul il-perjodu ta’ rkupru ta’ wara l-COVID-19, inkluż fil-perjodu ta’ investigazzjoni. Għalhekk, l-impatt negattiv tal-pandemija tal-COVID-19 ma setax jitqies bħala l-kawża ewlenija tad-dannu mġarrab mill-industrija tal-Unjoni sal-punt li kien jattenwa r-rabta kawżali bejn tali dannu u l-importazzjonijiet li huma l-oġġett ta’ dumping mill-pajjiżi kkonċernati. Għaldaqstant, il-Kummissjoni ma aċċettatx dawn il-pretensjonijiet.

5.2.3. L-evoluzzjoni tal-kost tal-produzzjoni

(153) Fin-nuqqas ta’ kummenti rigward l-evoluzzjoni tal-kost tal-produzzjoni wara d-divulgazzjoni provviżorja, il-premessi minn (206) sa (209) tar-Regolament provviżorju huma kkonfermati.

5.2.4. Il-prestazzjoni tal-esportazzjoni tal-industrija tal-Unjoni

(154) Wara d-divulgazzjoni provviżorja, is-CISA rrimarkat li l-esportazzjonijiet tal-industrija tal-Unjoni kienu sinifikanti, li jammontaw għal 22 % fil-perjodu ta’ investigazzjoni. Hija rreferiet ukoll għat-Tabella 14 tar-Regolament provviżorju li turi li l-volum tal-esportazzjoni tal-industrija tal-Unjoni naqas b’7 punti perċentwali u li l-prezzijiet tal-esportazzjoni naqsu b’6 punti perċentwali. Is-CISA affermat li l-iżvilupp negattiv relatat mal-bejgħ għall-esportazzjoni kellu impatt sinifikanti fuq il-prestazzjoni ekonomika ġenerali tal-industrija tal-Unjoni.

(155) CANPACK ma qablitx mal-konklużjoni tal-Kummissjoni li l-prestazzjoni tal-esportazzjoni tal-industrija tal-Unjoni ma kinitx biżżejjed biex tattenwa r-rabta kawżali hekk kif it-Tabella 14 fir-Regolament provviżorju turi b’mod ċar li l-prezz tal-bejgħ tal-produtturi tal-Unjoni lil pajjiżi barra mill-Unjoni kien f’livell simili għall-prezzijiet tal-ECCS li joriġina miċ-Ċina. CANPACK qieset li l-argument tal-produtturi tal-Unjoni li r-raġuni għall-bejgħ barra mill-Unjoni kienet li l-industrija tal-Unjoni ma tistax tbigħu fis-suq tal-Unjoni, filwaqt li kien hemm domanda għolja tal-utenti tal-Unjoni għall-ECCS, ma kienx konvinċenti.

(156) Il-GTB stima li minħabba li l-volum tal-esportazzjonijiet tal-industrija tal-Unjoni huwa ogħla mill-allegati importazzjonijiet oġġett ta’ dumping, il-prestazzjoni tal-esportazzjoni ma setgħetx titqies bħala fattur minuri.

(157) Fir-rigward tal-prestazzjoni tal-esportazzjoni tal-industrija tal-Unjoni, il-volum tal-esportazzjoni l-ewwel żdied fl-2019 u fl-2020 qabel ma naqas fil-perjodu ta’ investigazzjoni, filwaqt li l-prezzijiet medji tal-esportazzjoni naqsu mill-2020. Din l-evoluzzjoni kienet tikkorrespondi għal żieda żgħira fil-bejgħ tal-Unjoni tal-industrija tal-Unjoni bejn l-2020 u l-perjodu ta’ investigazzjoni. Għalhekk, it-tnaqqis żgħir fil-prestazzjoni tal-esportazzjoni tal-industrija tal-Unjoni ma jidhirx li għandu impatt qawwi fuq il-prestazzjoni ekonomika ġenerali tal-industrija tal-Unjoni, li ddeterjorat aktar matul l-istess perjodu ta’ żmien. Barra minn hekk, iċ-ċifri negattivi tal-profittabbiltà fit-Tabella 12 tar-Regolament provviżorju huma bbażati biss fuq il-bejgħ tal-UE, u b’hekk ma humiex ir-riżultat ta’ xi telf potenzjali mill-esportazzjoni. Għalhekk, il-Kummissjoni kkonfermat il-konklużjoni tagħha fil-premessa (213) tar-Regolament provviżorju li għalkemm it-tnaqqis fil-prestazzjoni tal-esportazzjoni seta’ kkontribwixxa għad-dannu mġarrab mill-industrija tal-Unjoni, ma kienx biżżejjed li titnaqqas ir-rabta kawżali bejn l-importazzjonijiet oġġett ta’ dumping mill-pajjiżi kkonċernati u d-dannu mġarrab mill-industrija tal-Unjoni meta jitqies is-sehem għoli tal-bejgħ tal-Unjoni mqabbel mal-bejgħ għall-esportazzjoni. Konsegwentement, il-Kummissjoni rrifjutat l-affermazzjonijiet tal-partijiet interessati f’dan ir-rigward.

5.2.5. L-effett tal-kuntratti annwali

(158) ġe

(159) F’dan ir-rigward, il-Kummissjoni rreferiet għall-premessa (208) tar-Regolament provviżorju, fejn ġie nnotat li l-industrija tal-Unjoni ma setgħetx iżżid il-prezzijiet tal-bejgħ tagħha matul il-perjodu kollu taħt kunsiderazzjoni, li jkopri aktar minn 3 snin. Billi din ix-xejra ġiet osservata matul perjodu twil ta’ żmien, hija ma setgħetx tiġi spjegata biss miż-żieda fil-kost tal-materja prima u mill-effett tal-kuntratti annwali f’termini ta’ prezzijiet fissi.

(160) Għalhekk, il-Kummissjoni rrifjutat l-affermazzjoni u kkonfermat il-premessi (214) u (215) tar-Regolament provviżorju.

5.2.6. Il-konsum

(161) Wara d-divulgazzjoni provviżorja, is-CISA u Eviosys indikaw it-tnaqqis fil-konsum bħala fattur rilevanti meta kkunsidraw il-kawżalità. Wara d-divulgazzjoni finali, is-CISA tenniet l-affermazzjoni tagħha billi sostniet li t-tnaqqis fil-konsum jista’ jikser ir-rabta kawżali misjuba bejn l-importazzjonijiet li huma l-oġġett ta’ dumping u d-dannu misjub. Madankollu, huma ma ssostanzjawx l-affermazzjonijiet tagħhom. Għalhekk, dawn l-affermazzjonijiet ġew irrifjutati.

(162) Il-GTB ma qabilx mal-konklużjoni tal-Kummissjoni fil-premessa (218) tar-Regolament provviżorju li t-tnaqqis tad-domanda tas-suq bi 3 % ma setax jitqies bħala kawża tad-dannu li attenwa r-rabta kawżali bejn l-importazzjonijiet li huma l-oġġett ta’ dumping u d-dannu misjub. Skont il-GTB, it-tnaqqis fis-suq għandu wkoll il-kapaċità li jaffettwa l-volum tal-produzzjoni tal-industrija domestika u l-kostijiet fissi u jenħtieġ li jiġi analizzat flimkien ma’ fatturi oħrajn li jirriżultaw fl-istess effetti.

(163) F’dan ir-rigward, il-Kummissjoni kkonkludiet fil-premessa (217) tar-Regolament provviżorju li minkejja t-tnaqqis tas-suq bi 3 %, iċ-ċifri tal-bejgħ tal-Unjoni baqgħu kostanti, li indikaw li d-dannu mġarrab mill-industrija tal-Unjoni ma kienx ikkawżat minn telf tal-volumi minħabba tnaqqis fid-domanda, iżda pjuttost mit-trażżin tal-prezzijiet eżerċitat mill-importazzjonijiet mill-pajjiżi kkonċernati. Għalhekk, il-Kummissjoni rrifjutat l-affermazzjoni u kkonfermat il-premessi minn (216) sa (218) tar-Regolament provviżorju.

5.3. Konklużjoni dwar il-kawżalità

(164) Il-volum tal-importazzjonijiet mill-pajjiżi kkonċernati u s-sehem mis-suq tagħhom żdiedu matul il-perjodu taħt kunsiderazzjoni, filwaqt li l-prezzijiet tagħhom naqsu. Dan ikkoinċida fiż-żmien mad-deterjorament tas-sitwazzjoni ekonomika tal-industrija tal-Unjoni. Għalhekk, il-Kummissjoni kkonfermat li hemm rabta kawżali ċara bejn dawn l-importazzjonijiet u d-dannu tal-industrija tal-Unjoni.

(165) Wara d-divulgazzjoni provviżorja, il-GTB sostna li l-Kummissjoni ma sseparatx u ma ddistingwietx kif suppost l-effetti tal-prestazzjoni tal-esportazzjoni tal-industrija tal-Unjoni, it-tnaqqis fil-konsum tal-Unjoni u l-effetti tal-pandemija tal-COVID-19 mill-effetti li jirriżultaw mill-importazzjonijiet li huma l-oġġett ta’ dumping u għamel referenza għad-deċiżjoni tal-Korp tal-Appell f’L-Istati Uniti – Azzar Illaminat bis-Sħana (il-paragrafu 226).

(166) Il-GTB talab lill-Kummissjoni biex tivvaluta mill-ġdid dawn it-tliet fatturi, preferibbilment fuq bażi kumulattiva, fir-rigward tal-konsegwenzi tagħhom għall-output tal-industrija tal-Unjoni u għall-kostijiet fissi u biex tissepara u tiddistingwi dawk l-effetti minn dawk li jirriżultaw mill-allegati importazzjonijiet oġġett ta’ dumping.

(167) Eviosys affermat li l-industrija tal-Unjoni ma setgħetx iżżid il-prezzijiet tal-bejgħ tagħha matul il-perjodu taħt kunsiderazzjoni, għalkemm iffaċċjat żieda fil-kost tal-produzzjoni, minħabba t-tnaqqis fid-domanda u l-pandemija tal-COVID-19. Eviosys qieset li jenħtieġ li l-Kummissjoni tivvaluta b’aktar reqqa l-impatt ta’ fatturi oħrajn fuq is-sitwazzjoni ekonomika tal-industrija tal-Unjoni.

(168) CANPACK qieset ukoll li l-Kummissjoni ssottovalutat l-impatt ta’ fatturi oħrajn. B’mod partikola